(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΘ΄

Πέμπτη, 16 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Γλαύκης Ξάνθης. από το 5ο Δημοτικό Σχολείο Κω, από το Δημοτικό Σχολείο Βαριάς Λέσβου και το Δημοτικό Σχολείο Ξινού Νερού Φλώρινας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 17 Μαρτίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού και Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών καθώς και ο Υφυπουργός Πολιτισμού και Αθλητισμού κατέθεσαν την 15.03.2023 σχέδιο νόμου: «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για την στήριξη της κοινωνίας και της επιχειρηματικότητας», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό»., σελ.   
3. Συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού:   
 i. «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025» , σελ.   
 ii. «Κύρωση της Συμφωνίας Συνεργασίας στους τομείς του Πολιτισμού και της Εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΜΠΟΥΡΑΣ Α. , σελ.   
  
Β. Επί του σχεδίου νόμου του Υπουργείου Οικονομικών:  
 ΑΝΤΩΝΙΟΥ Α. , σελ.   
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΡΗΓΟΡΙΑΔΗΣ Κ. , σελ.   
 ΛΑΜΠΡΟΥΛΗΣ Γ. , σελ.   
 ΛΟΓΙΑΔΗΣ Γ. , σελ.   
 ΡΟΥΣΟΠΟΥΛΟΣ Θ. , σελ.   
 ΣΚΑΝΔΑΛΙΔΗΣ Κ. , σελ.   
 ΣΤΑΪΚΟΥΡΑΣ Χ. , σελ.   
  
Γ. Επί των σχεδίων νόμων του Υπουργείου Πολιτισμού και Αθλητισμού:  
 ΑΣΗΜΑΚΟΠΟΥΛΟΥ Σ. , σελ.   
 ΓΙΑΤΡΟΜΑΝΩΛΑΚΗΣ Ν. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΛΑΜΠΡΟΥΛΗΣ Γ. , σελ.   
 ΣΚΟΥΡΟΛΙΑΚΟΣ Π. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΘ΄

Πέμπτη 16 Μαρτίου 2023

Αθήνα, σήμερα στις 16 Μαρτίου 2023, ημέρα Πέμπτη και ώρα 10.16΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-3-2023 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΠΗ΄ συνεδριάσεώς του, της Τετάρτης 15 Μαρτίου 2023 σε ό,τι αφορά την ψήφιση στο σύνολο των σχεδίων νόμων:

α) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας, ενεργώντας μέσω του Περιφερειακού Γραφείου της για την Ευρώπη («ΠΟΥ») για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την Ασφάλεια των Ασθενών».

β) «Σύσταση νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων “Μαριάννα Β. Βαρδινογιάννη - ΕΛΠΙΔΑ”», εκσυγχρονισμός του δικαίου για τη δωρεά και μεταμόσχευση οργάνων, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημοσίας υγείας και άλλες επείγουσες ρυθμίσεις».)

Κυρίες και κύριοι συνάδελφοι έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 17 Μαρτίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 544/10-3-2023 επίκαιρη ερώτηση του Βουλευτή Β1’ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Τι ακριβώς συνέβη στον γραπτό διαγωνισμό του ΑΣΕΠ 2Γ/2022 και είχε προβλήματα η διαδικασία διεξαγωγής»;

2. Η με αριθμό 541/8-3-2023 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Εξωτερικών, με θέμα: «Ο Γολγοθάς της μετάκλησης εργατών από τρίτες χώρες δημιουργεί απόγνωση στον πρωτογενή τομέα».

3. Η με αριθμό 558/13-3-2023 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής, με θέμα: «Για τα οξυμένα προβλήματα των αλιέων του Νομού Ηρακλείου».

4. Η με αριθμό 542/9-3-2023 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Τεράστια τα προβλήματα των μελισσοκόμων στην ελληνική επικράτεια».

5. Η με αριθμό 548/13-3-2023 επίκαιρη ερώτηση του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Ανάπτυξης και Επενδύσεων, με θέμα: «Εγκληματικά σχέδια για σταθμό παραγωγής ρεύματος από φυσικό αέριο στο Χαϊδάρι».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 545/10-3-2023 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Τα ρουσφέτια της ΝΔ στο μοίρασμα του ηλεκτρικού χώρου συνεχίζονται εις βάρος της ενεργειακής δημοκρατίας και των μικρών παραγωγών».

2. Η με αριθμό 547/10-3-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Εθνικής Άμυνας, με θέμα: «Ασφαλής λειτουργία και τήρηση του πλαισίου συνεργασίας για το Στρατιωτικό Αεροδρόμιο Ακτίου».

3. Η με αριθμό 549/13-3-2023 επίκαιρη ερώτηση του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων με θέμα: «Εκφασισμός εκπαιδευτικών μέσω επιμόρφωσης του Υπουργείου Παιδείας και Θρησκευμάτων (ΥΠΑΙΘ)».

4. Η με αριθμό 546/10-3-2023 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Ναυτιλίας και Νησιωτικής Πολιτικής, με θέμα: «Απαράδεκτη καθυστέρηση του Υπουργείου στον εκσυγχρονισμό του θεσμικού πλαισίου που αφορά τα σωστικά μέσα».

5. Η με αριθμό 554/13-3-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Άμεσες ενέργειες προκειμένου να αρθούν οι παράνομες κατασχέσεις σε ενισχύσεις πρώτης αρωγής σεισμόπληκτων συμπολιτών μας αλλά και να προστατευτούν μέχρι να χρησιμοποιηθούν για το σκοπό που καταβλήθηκαν».

6. Η με αριθμό 550/13-3-2023 επίκαιρη ερώτηση του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Οικονομικών, με θέμα: «Μέτρα για την προστασία δανειοληπτών ελβετικού φράγκου».

7. Η με αριθμό 560/13-3-2023 επίκαιρη ερώτηση του Βουλευτή Λέσβου του Συνασπισμού Ριζοσπαστικής Αριστεράς κ. Ιωάννη Μπουρνούς προς τον Υπουργό Ναυτιλίας και Νησιωτικής Πολιτικής, με θέμα: «Να σταματήσει η συστηματική απαξίωση του Μεταφορικού Ισοδύναμου».

8. Η με αριθμό 555/13-3-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής και ανοικοδόμησης σεισμόπληκτων κτηρίων».

9. Η με αριθμό 556/13-3-2023 επίκαιρη ερώτηση του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Επικίνδυνες ελλείψεις προσωπικού στα περιφερειακά αεροδρόμια της χώρας».

10. Η με αριθμό 561/13-3-2023 επίκαιρη ερώτηση του Βουλευτή Β1’ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Η τιμητική πολιτογράφηση του Γιασάμ Αγιαβέφε μετά και τα δημοσιεύματα για εμπλοκή του σε παράνομα δίκτυα».

11. Η με αριθμό 557/13-3-2023 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Υγείας, με θέμα: «Άμεση αντιμετώπιση της υποστελέχωσης και των προβλημάτων των μεταφορικών μέσων του ΕΚΑΒ στη Βοιωτία».

12. Η με αριθμό 562/13-3-2023 επίκαιρη ερώτηση του Βουλευτή Λέσβου του Συνασπισμού Ριζοσπαστικής Αριστεράς κ. Ιωάννη Μπουρνούς προς τον Υπουργό Περιβάλλοντος και Ενέργειας, με θέμα: «Να αποτραπεί οριστικά η επιχειρούμενη περιβαλλοντική υποβάθμιση στο Αφεντέλι της Ερεσού Λέσβου».

13. Η με αριθμό 559/13-3-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Εκτεταμένες καταστροφές των εσπεριδοειδών της Αιτωλοακαρνανίας από τον Μαύρο Ακανθώδη Αλευρώδη».

14. Η με αριθμό 563/13-3-2023 επίκαιρη ερώτηση του Βουλευτή Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψανιώτη προς τον Υπουργό Υγείας, με θέμα: «Επίσπευση διαδικασιών για την ολοκλήρωση του Τμήματος Φυσικής και Ιατρικής αποκατάστασης Νεάπολης Λασιθίου».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού και Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών καθώς και ο Υφυπουργός Πολιτισμού και Αθλητισμού κατέθεσαν την 15-03-2023 σχέδιο νόμου: «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για την στήριξη της κοινωνίας και της επιχειρηματικότητας».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Θα γίνει προεκφώνηση των νομοσχεδίων που είναι γραμμένα στην ημερήσια διάταξη.

Υπουργείου Οικονομικών.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό».

Υπουργείου Πολιτισμού και Αθλητισμού.

1. Συζήτηση και ψήφιση ενιαία επί της αρχής των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025».

Του ιδίου Υπουργείου.

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Συμφωνίας Συνεργασίας στους τομείς του Πολιτισμού και της Εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές».

Κυρίες και κύριοι συνάδελφοι, προχωρούμε αμέσως στη συζήτηση του νομοσχεδίου του Υπουργείου Οικονομικών.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό».

Το νομοσχέδιο ψηφίστηκε στη Διαρκή Επιτροπή κατά πλειοψηφία. και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της σύμβασης για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Θέλω πριν και πάνω απ’ όλα να πω τις θέσεις των κομμάτων όπως διατυπώθηκαν στην επιτροπή. Υπέρ ψήφισε η Νέα Δημοκρατία. Ο ΣΥΡΙΖΑ απέχει από τις ψηφοφορίες. Υπέρ ψήφισε το ΠΑΣΟΚ - Κίνημα Αλλαγή. Κατά ψήφισε το Κομμουνιστικό Κόμμα Ελλάδας. Κατά ψήφισε η Ελληνική Λύση. Κατά ψήφισε το ΜέΡΑ25.

Μπορούμε να ξεκινήσουμε δίνοντας τον λόγο, αν θέλει, εκ μέρους του Κομμουνιστικού Κόμματος Ελλάδας στον ειδικό αγορητή και Αντιπρόεδρο της Βουλής κ. Γεώργιο Λαμπρούλη.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θεωρούμε ότι η δημιουργία του συγκεκριμένου ερευνητικού μελετητικού κέντρου του ΟΟΣΑ δεν θα επιλύσει τίποτα και δεν θα βοηθήσει σε κάτι σε σχέση με το δημογραφικό. Το λέμε αυτό γιατί ο ΟΟΣΑ, ένας ιμπεριαλιστικός οργανισμός αντίστοιχος με το Διεθνές Νομισματικό Ταμείο, την Ευρωπαϊκή Ένωση, δεν αποτελεί λύση αλλά μέρος του προβλήματος αφού στόχος και επίκεντρο της πολιτικής αυτών των οργανισμών είναι η ανταγωνιστικότητα και η κερδοφορία στον βωμό των οποίων θυσιάζονται δικαιώματα και οι ανάγκες των εργαζομένων, του λαού μας, των λαών, αν θέλετε, με τα αποτελέσματα να τα βιώνουν οι εργαζόμενοι στη χώρα μας, οι χαμηλοί μισθοί που δεν ανταποκρίνονται στις ανάγκες των εργαζομένων, η εργασιακή ζούγκλα, η εμπορευματοποίηση μιας σειράς αναγκών κυρίως κοινωνικών -και όχι μόνο- παιδεία, υγεία κ.λπ., η απελευθέρωση των αγορών με τις τραγικές συνέπειες στα Τέμπη κ.α.

Γίνεται λόγος, δηλαδή, για το σύνολο των κοινωνικών και οικονομικών παραγόντων που συντελούν στην επιδείνωση του δημογραφικού προβλήματος απόρροια ακριβώς των προτεραιοτήτων και των αναγκών του ίδιου του καπιταλιστικού συστήματος. Εδώ φτάνουμε σε έναν παραλογισμό. Καλούμε τον θύτη των δικαιωμάτων του λαού μας, των λαών, τον ΟΟΣΑ, να επιλύσει ένα πρόβλημα, το δημογραφικό πρόβλημα εν προκειμένω, που δημιούργησε με τις πολιτικές του. Φυσικά δεν πρόκειται να βοηθήσει σε κάτι σ’ αυτό.

Διαφωνούμε, λοιπόν, με το συγκεκριμένο ερευνητικό, μελετητικό κέντρο. Δεν θα ψηφίσουμε τη συγκεκριμένη σύμβαση παίρνοντας υπ’ όψιν όμως και μια σειρά άλλων ζητημάτων τα οποία προκύπτουν από την ίδια σύμβαση, όπως αναφέρεται.

Πρώτον, τα περί ασυλιών των μελετητών του ερευνητικού κέντρου που θα βρίσκονται στη χώρα μας.

Δεύτερον, τα περί εμπιστευτικότητας σε μια έρευνα που σχετίζεται και με κοινωνικά ζητήματα.

Τρίτον, τα περί πνευματικών δικαιωμάτων της έρευνας πού ούτε το ελληνικό κράτος, αν δεν το επιτρέψει ο ΟΟΣΑ, δεν θα έχει δικαίωμα στην πρόσβαση των ερευνών και των αποτελεσμάτων τους. Πρέπει να παίρνουμε την άδεια από τον ΟΟΣΑ για να έχουμε στη διάθεσή μας ως κράτος τα στοιχεία που θα προκύπτουν από τις έρευνες.

Τέταρτον, το σύνολο του λειτουργικού κόστους, πέρα από την κάλυψη των Ελλήνων που θα αποσπαστούν στο εν λόγω ερευνητικό κέντρο. Η εθελοντική εισφορά του ενός εκατομμυρίου θα καλύπτεται από πού; Από τον κρατικό προϋπολογισμό. Δηλαδή, από τον ελληνικό λαό.

Συνεπώς με βάση τα ανωτέρω, κύριε Πρόεδρε, είμαστε αντίθετοι και καταψηφίζουμε τη συγκεκριμένη σύμβαση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Λαμπρούλη και για την οικονομία του χρόνου.

Τον λόγο τώρα θα δώσω στον ειδικό αγορητή της Ελληνικής Λύσης κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως τονίσαμε και τεκμηριώσαμε στην επιτροπή, η παρούσα σύμβαση είναι σκανδαλώδης και εξοργιστική από πολλές απόψεις, ενώ αυτός ήταν λόγος που την καταψηφίσαμε. Ταιριάζει, δυστυχώς, στην σημερινή θλιβερή μνημονιακή διακυβέρνηση των επιδοτήσεων των καρτέλ, των διεθνών συμφωνιών μερικής επήρειας, των αποτυχημένων ανεξάρτητων αρχών, του εγκληματικού δυστυχήματος των Τεμπών και της σπατάλης με δανεικά πάνω από 50 δισεκατομμύρια, σαν να μην υπάρχει αύριο.

Τι θα κάνει αλήθεια η Κυβέρνηση, όταν μας επιβληθεί πρωτογενές πλεόνασμα 2% το 2024; Θα αρχίσει ξανά τις περικοπές μισθών και συντάξεων, καθώς επίσης, τις αυξήσεις φόρων, εν μέσω πληθωρισμού;

Τι θα κάνει η όποια κυβέρνηση, εάν ξεσπάσει ξανά μια παγκόσμια κρίση, λόγω της κατάρρευσης των αμερικανικών τραπεζών, κυρίως όμως της Credit Suisse, που είναι πολύ μεγάλη για να διασωθεί και πολύ μεγάλη για να χρεοκοπήσει, αν και ευτυχώς, τελικά, την στήριξε η Κεντρική Τράπεζα της Ελβετίας;

Ο σκοπός της συμφωνίας, τώρα, είναι η δημιουργία ενός γραφείου του ΟΟΣΑ στην Αθήνα, για τη μελέτη του πληθυσμιακού και του μεταναστευτικού ζητήματος, καθώς επίσης, των κοινωνικοοικονομικών επιδράσεών τους παγκοσμίως. Μάλιστα! Ο ΟΟΣΑ, ο Οργανισμός δηλαδή που κατέστρεψε την πατρίδα μας με τις εργαλειοθήκες του που στήριζαν τα μνημόνια, θα ανοίξει παράρτημα στην Ελλάδα, παράρτημα που θα χρηματοδοτούμε εμείς, όπου άλλος θα ξοδεύει και άλλος θα πληρώνει, για να μην πούμε τη γνωστή ρήση.

Ειδικότερα, όπως φαίνεται από το άρθρο 7, η συνολική δαπάνη για τα πέντε έτη 2023-2027 της παρούσας αρχικής σύμβασης, είναι 5 εκατομμύρια ευρώ, δηλαδή 1 εκατομμύριο ευρώ ετησίως. Με βάση τώρα τα στοιχεία για το 2023, τα 797.000 ευρώ για μισθούς συν τις 113.000 ευρώ για έξοδα, δηλαδή, συνολικά περίπου 911.000, η μέση αμοιβή θα είναι 182.000 ευρώ ανά άτομο, αν πρόκειται για πέντε άτομα ή 300.000 ευρώ ανά άτομο -ετήσια βέβαια- αν πρόκειται για τρία άτομα, αφού τα δύο καλύπτονται από το δημόσιο. Ο γραμματέας του Υπουργού μάς είπε ότι πρόκειται για πέντε άτομα, αν και έχουμε αμφιβολίες. Έστω κι έτσι όμως, ο μέσος μισθός θα είναι 182.000 ευρώ ανά άτομο ετήσια ή πάνω από 15.000 ευρώ μηνιαία.

Δεν είναι πρόκληση με τους μισθούς και με τη φτώχεια που έχουν προκαλέσει στη χώρα τα μνημόνια, επίσης, η σημερινή Κυβέρνηση με τον πληθωρισμό στα ύψη, όπου δεν πρόκειται μόνο για το επίσημο 6,1% επιπλέον του περσινού 9,5%, αλλά για πολύ υψηλότερο; Δεν διαπιστώνει κανείς πως οι τιμές των τροφίμων έχουν αυξηθεί πολύ πάνω από 20%, των ενοικίων πάνω από 30%; Δεν είναι φόρος ο πληθωρισμός και δήμευση καταθέσεων, όπως έχουμε επισημάνει πολλές φορές; Δεν λεηλατούνται, έτσι, η μεσαία και η εργατική τάξη;

Σε κάθε περίπτωση, η χρεοκοπημένη Ελλάδα επιβαρύνεται με ολόκληρο το κόστος λειτουργίας του κέντρου του ΟΟΣΑ, καθώς επίσης, του προσωπικού του ΟΟΣΑ, που εδρεύει στην Ελλάδα και στο Παρίσι. Για τους υπαλλήλους του ΟΟΣΑ, δε, όχι για τους Έλληνες, θα υπάρχουν μεγάλες φορολογικές απαλλαγές και τελωνειακές ατέλειες, αποικιοκρατική ασυλία δηλαδή, σχεδόν για τα πάντα.

Μετά τους πολλαπλούς, κατά παρέκκλιση, διορισμούς, λοιπόν, σε ανεξάρτητες αρχές και στο δημόσιο την εποχή της πανδημίας, δρομολογούνται επιπλέον διορισμοί υπαλλήλων οργανισμών του εξωτερικού, κάτι που είναι ιδιαίτερα εξοργιστικό.

Παράλληλα, το κέντρο αυτό περιλαμβάνει ένα ετήσιο συνέδριο προσωπικοτήτων -προσωπικοτήτων!- στην τουριστική Κρήτη, με διοργανωτή έναν ιδιωτικό οργανισμό των ελίτ, το Οικονομικό Φόρουμ των Δελφών, που φαίνεται ότι επεκτείνει τις δραστηριότητές του σε μία παραθεριστική τοποθεσία.

Τέλος, για το συνέδριο έχει συναφθεί ένα επιμέρους μνημόνιο συνεργασίας με τον Δήμο Χανίων, ενώ είπε ο Υπουργός πως θα το καταθέσει σήμερα, στη Βουλή.

Στα άρθρα 1 και 2, τώρα, αναφέρονται οι λόγοι που δημιουργείται το κέντρο, παραθέτοντας αρχικά, κάποιες ανάγκες με μια νεφελώδη φρασεολογία, κατά την γνωστή μνημονιακή πρακτική. Εν προκειμένω, οι ανάγκες που αντιμετωπίζει ο ΟΟΣΑ και δημιουργεί το κέντρο είναι η επίλυση του δημογραφικού προβλήματος της Δύσης, με την απορρόφηση του αυξανόμενου πληθυσμού τρίτων χωρών, καθώς επίσης, με την ενσωμάτωσή τους σε ένα πολυπολιτισμικό συνονθύλευμα, το οποίο ξέρουμε όλοι, πού οδηγεί.

Εδώ, η αναφορά σε αντικατάσταση των υφιστάμενων πληθυσμών με ξένους μετανάστες, την οποία άλλωστε στηρίζει ο Πρωθυπουργός, είναι ξεκάθαρη, αν και κανένας Έλληνας δεν συμφωνεί με μια τέτοια επίλυση του δημογραφικού προβλήματος της χώρας μας. Σε κάθε περίπτωση, δεν γνωρίζουμε και δεν καταλάβαμε γιατί υπάρχουν αυτές οι ανάγκες του ΟΟΣΑ. Γνωρίζουμε, όμως, πως για την Ελλάδα, για εμάς, η ανάγκη είναι να αναπτύξουμε την οικονομία, να μην μεταναστεύουν οι Έλληνες για να επιβιώσουν και να γυρίσουν πίσω αυτοί οι εξακόσιες, επτακόσιες χιλιάδες νέοι που έφυγαν λόγω των μνημονίων, για τα οποία έχουν ευθύνη, τόσο η τρόικα όσο και ο ΟΟΣΑ, με τις καταστροφικές εργαλειοθήκες του.

Στο άρθρο 8 τώρα, όλα τα δικαιώματα πνευματικής ιδιοκτησίας επί οποιουδήποτε έργου που θα δημιουργηθεί από τις συνεργατικές δραστηριότητες των μερών, στο πλαίσιο της παρούσας σύμβασης, θα ανήκουν στον ΟΟΣΑ, όχι σε εμάς, αλλά στον ΟΟΣΑ. Οπότε, η Ελλάδα μόνο πληρώνει, ενώ μπορεί να τα χρησιμοποιήσει μόνο εσωτερικά. Δεν είναι απαράδεκτο;

Στο άρθρο 9 αναφέρεται ότι τα μέρη δεν θα δημοσιοποιήσουν το παρόν, εκτός εάν συμφωνήσουν γραπτώς. Εδώ ρωτήσαμε ποιος είναι ο λόγος, χωρίς να πάρουμε απάντηση. Ενώ μας φάνηκε περίεργο, προφανώς, αφού κατατέθηκε στη Βουλή, οπότε δημοσιοποιήθηκε ήδη. Εκτός και αν υπάρχουν βέβαια και άλλα στοιχεία, που δεν μας δόθηκαν. Μπορούν, ωστόσο, τα μέρη να δημοσιοποιούν πληροφορίες σχετικά με τις δραστηριότητες που διεξάγονται στο πλαίσιο του παρόντος, σύμφωνα με τις σχετικές πολιτικές των αντισυμβαλλομένων μερών.

Κλείνοντας με το άρθρο 15, είναι απαράδεκτος ο τρόπος επίλυσης τυχόν διαφορών. Αρχικά φιλικά, ενώ διαφορετικά με διαιτησία, όπου τα μέρη παραιτούνται ρητά από το δικαίωμά τους να ζητήσουν την ακύρωση ή την αναίρεση της απόφασης. Παραιτούνται ρητά από το συγκεκριμένο δικαίωμα! Δεν θα έπρεπε εδώ να υπάρχει, τουλάχιστον, η επιλογή των ελληνικών δικαστηρίων; Άχρηστα τα θεωρεί η Κυβέρνηση;

Λογικά, λοιπόν, δεν καταψηφίζουμε τη σύμβαση; Αυτονόητο δεν είναι;

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του ΜέΡΑ25, ο κ. Γεώργιος Λογιάδης.

Ορίστε, κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, με το μνημόνιο συνεργασίας που υπεγράφη στην Αθήνα στις 10 Ιανουαρίου του 2023, μεταξύ της ελληνικής Κυβέρνησης και του Οργανισμού Οικονομικής Συνεργασίας και Ανάπτυξης, του ΟΟΣΑ, δημιουργείται ένα κέντρο του ΟΟΣΑ στην Ελλάδα με σκοπό την ανάλυση πολιτικών για τις πληθυσμιακές μεταβολές, για τη μετανάστευση, για ζητήματα που αφορούν τη διασπορά, την αγορά εργασίας και το δημογραφικό.

Το κέντρο αυτό θα στεγάζεται σε χώρους του Υπουργείου Ψηφιακής Διακυβέρνησης στην Αθήνα, θα οργανώνει σεμινάρια και θα πραγματοποιεί ετήσια συνέδρια στα Χανιά, σε χώρους του δήμου και σε ξενοδοχεία.

Βλέπουμε με το σημερινό σχέδιο νόμου ότι από τη μια πλευρά οι οικονομικές υποχρεώσεις θα επιβαρύνουν αποκλειστικά την Ελλάδα, όπως η σύσταση του κέντρου, οι χώροι λειτουργίας γραφείου του κέντρου, οι λειτουργικές και διοικητικές του δαπάνες, η φιλοξενία των συνεδρίων στα Χανιά. Από την άλλη πλευρά, βλέπουμε επίσης ότι όλα τα πνευματικά δικαιώματα από το παραγόμενο έργο του κέντρου θα αποτελούν αποκλειστικά ιδιοκτησία του ΟΟΣΑ.

Το άρθρο 8 παράγραφος 2 αναφέρει επί λέξει «όλα τα δικαιώματα πνευματικής ιδιοκτησίας επί οποιουδήποτε έργου που θα δημιουργηθεί από τις συνεργατικές δραστηριότητες των μελών στο πλαίσιο του μνημονίου, θα ανήκουν στον ΟΟΣΑ». Με απλά λόγια, δημιουργείται ένα κέντρο για θέματα πληθυσμών, με έδρα την Αθήνα, το οποίο θα κάνει τα συνέδρια στα Χανιά της Κρήτης -από όπου είναι και ο Πρωθυπουργός, που είναι και ο εμπνευστής του κέντρου αυτού- και όλο το κόστος θα το σηκώνει το πτωχευμένο ελληνικό δημόσιο. Είναι ένα μικρό δωράκι στα Χανιά τώρα πριν τελειώσει η θητεία του κυρίου Πρωθυπουργού.

Από την άλλη πλευρά, όλα τα πνευματικά δικαιώματα από το έργο αυτό θα ανήκουν στον ΟΟΣΑ και η Ελλάδα θα πρέπει να παίρνει άδεια από τον ΟΟΣΑ, εάν θέλει να χρησιμοποιήσει το έργο αυτό. Αυτό αποτελεί, κατά τη γνώμη μας, υποτέλεια, αναξιοπρέπεια, δουλοπρέπεια, μνημόνιο όπως ακριβώς το αναφέρει και το σημερινό σχέδιο νόμου.

Ως ΜέΡΑ25, θέλουμε να αναδείξουμε τον εμπαιγμό της χώρας μας από το Γενικό Γραμματέα του ΟΟΣΑ, τον κ. Κόρμαν, ο οποίος κατά την υπογραφή του μνημονίου στις 10 Ιανουαρίου του 2023 είχε αναφέρει -διαβάζω επί λέξει- «η ελληνική οικονομία βρίσκεται στο σωστό δρόμο και πρέπει να παραμείνει έτσι». Ο Γενικός Γραμματέας υπογράμμισε περαιτέρω ότι «οι διαρθρωτικές αλλαγές των τελευταίων ετών έχουν καρποφορήσει», δίνοντας ιδιαίτερη έμφαση στη δυνατή -όπως ανέφερε- ανάπτυξη της Ελλάδας. Αυτά στις 10 Ιανουαρίου του 2023.

Πριν περάσουν καν λίγες μέρες, η πρώτη εκδήλωση του Δήμου Χανίων και του Οικονομικού Φόρουμ των Δελφών με θέμα: «Το κέντρο του ΟΟΣΑ για τους πληθυσμούς στην Κρήτη» που είχε προγραμματιστεί για τις 3 Μαρτίου του 2023 ανεβλήθη λόγω του τριήμερου εθνικού πένθους για την τραγωδία -την οποία εμείς στο ΜέΡΑ25 την ονομάζουμε «έγκλημα σε αναμονή»- που έγινε στα Τέμπη στις 28 Φεβρουαρίου. Άμεση απόδειξη για το πόσο σωστή ήταν η τοποθέτηση του γενικού γραμματέα του ΟΟΣΑ ότι οι διαρθρωτικές αλλαγές των τελευταίων ετών στην Ελλάδα έχουν καρποφορήσει και έχουν πιάσει τόπο.

Απόλυτα πετυχημένη η τοποθέτηση του γενικού γραμματέα σχετικά με τα Τέμπη. Μέτρα που καρποφορούν συνεχώς, αλλά με νεκρούς. Αλλά και πόσο πετυχημένη ήταν η προγραμματισμένη για τις 2 Μαρτίου επίσκεψη του κυρίου Πρωθυπουργού στο έργο του Κέντρου Τηλεδιοίκησης και Σηματοδότησης του σιδηροδρομικού δικτύου της βορείου Ελλάδος, το οποίο, όμως, δεν υπάρχει, δεν υφίσταται, δεν λειτουργεί στην πραγματικότητα, όπως είδαμε από το έγκλημα των Τεμπών; Ή πόσο αληθινή και πόσο σωστή ήταν η δήλωση του πρώην Υπουργού Μεταφορών για την υψηλή ασφάλεια των τρένων, λίγες μόνο μέρες πριν από την τραγωδία, ενώ γνώριζε ακριβώς το αντίθετο. Αυτά δείχνουν την ισχυρή Ελλάδα που ανέφερε ο γενικός γραμματέας του ΟΟΣΑ;

Κύριε Υπουργέ, είπατε χθες ότι διαφωνείτε με το ΜέΡΑ25 για την αναπτυσσόμενη οικονομία. Πιστεύω ότι γνωρίζετε ακριβώς το αντίθετο ποια είναι η αλήθεια, όπως τη γνώριζε και ο τέως Υπουργός Μεταφορών, όπως τη γνωρίζει και ο Πρωθυπουργός που ήθελε να πάει στο κέντρο εκεί πέρα.

Με βάση τα στοιχεία της EUROSTAT το κατά κεφαλήν εισόδημα της Ελλάδος ήταν στο 95% του μέσου όρου της Ευρωπαϊκής Ένωσης το 2009. Από το 2009 μέχρι το 2021 το 95% έπεσε στο 65% του μέσου όρου του κατά κεφαλήν εισοδήματος στην Ευρωπαϊκή Ένωση, προτελευταία στην Ευρωπαϊκή Ένωση η Ελλάδα, με τελευταία τη Βουλγαρία. Εάν εσείς, κύριε Υπουργέ, το λέτε αυτό εμπιστοσύνη για την πορεία της ελληνικής οικονομίας, είναι σίγουρο ότι απολύτως λάθος διαβάζετε. Το, δε, ισοζύγιο τρεχουσών συναλλαγών παρουσιάζει ένα πολύ μεγάλο, ανυπέρβλητο έλλειμμα.

Ο επενδυτικός οίκος «NOMURA» αναφέρει ότι είναι ορατός ο κίνδυνος της χρεοκοπίας μιας, ήδη εδώ και χρόνια, χρεοκοπημένης ελληνικής οικονομίας και επισημαίνει ότι την επόμενη διετία πρέπει να γίνουν επώδυνες προσαρμογές. Θα ήθελα εδώ να αναφέρω ότι τέτοια θέματα πρέπει να συζητήσουμε πριν από τις ερχόμενες εκλογές και όχι πότε θα γίνουν αυτές.

Και η γυναίκα σε αναπηρικό αμαξίδιο που εξωθήθηκε να εγκαταλείψει την πρώτη της κατοικία λόγω του πλειστηριασμού, όπου ο Άρειος Πάγος σε χρόνο ρεκόρ για την ελληνική δικαιοσύνη, σε εννέα μέρες, έβγαλε απόφαση υπέρ των funds, ενώ σε άλλες περιπτώσεις χρειάζεται χρόνια. Αυτή η ανάπηρη γυναίκα τι εμπιστοσύνη έχει για την ελληνική οικονομία και την ελληνική κοινωνία, κύριε Υπουργέ; Αυτό εννοούσε ο Γενικός Γραμματέας του ΟΟΣΑ λέγοντας ότι η Ελλάδα βρίσκεται στον σωστό δρόμο και πρέπει να παραμείνει έτσι;

Κλείνοντας, θα ήθελα να τονίσω ότι το μεγαλύτερο πρόβλημα της Ελλάδας δεν είναι ούτε η ανεργία, ούτε η ακρίβεια, ούτε τα κόκκινα δάνεια. Είναι το δημογραφικό, με την τρομακτική εικόνα ότι ο πληθυσμός της Ελλάδας θα μειωθεί κατά δυόμισι εκατομμύρια έως το 2050. Τι θα παρακολουθεί, λοιπόν, το κέντρο αυτού του ΟΟΣΑ, το πόσο ωραία πεθαίνει ο ελληνικός λαός; Να μετρά τον πληθυσμό, την ώρα που έχουμε τέτοιο δημογραφικό πρόβλημα, μόνο ως «black humor» ακούγεται στα αυτιά μας. Όχι, ευχαριστούμε, δεν θα πάρουμε!

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα ζήτησε και έχει ο Πρόεδρος της Ελληνικής Λύσης, ο κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να ξεκινήσω, κύριε Υπουργέ, με τα απόνερα του εγκλήματος στα Τέμπη. Αυτή η ιστορία στα Τέμπη απέδειξε τη δημιουργία ενός πανάθλιου κράτους, ενός κράτους χωρίς δομές, ενός κράτους χωρίς ισχυρά θεμέλια, ένα κράτος που φτιάχτηκε μετά το 1974 και επιχειρήθηκε να δημιουργηθεί ως ευρωπαϊκό.

Τα αποτελέσματα της διακυβερνήσεως, όλων αυτών που είχαν την τύχη της χώρας στα χέρια τους, είναι γνωστά. Δημογραφική κατάρρευση, μαζική μετανάστευση νέων, αποσύνθεση δημόσιας παιδείας, ερήμωση της υπαίθρου, εξάλειψη της γεωργίας, της βιομηχανίας, της βιοτεχνίας και χρεοκοπία. Έχουμε και την κατάρρευση του βιοτικού μας επιπέδου. Είμαστε μια χώρα που δυστυχώς έχουμε καταντήσει όχι μόνο ουραγός της Ευρώπης. Θεωρώ ότι τα νούμερα πολλές φορές, κύριε Σταϊκούρα, δεν αντικατοπτρίζουν την πραγματικότητα, γιατί είναι μαγειρεμένα, όπως μαγειρεμένα ήταν πάρα πολλά νούμερα για να μπούμε στην Ευρωπαϊκή Ένωση από τον κ. Σημίτη.

Ποια είναι, όμως, τα βασικά χαρακτηριστικά του κράτους της Μεταπολιτεύσεως; Πελατειακό σύστημα, η ιστορία με τους σταθμάρχες, δηλαδή οικογενειοκρατία, πάλι ιστορία με διορισμούς μέσω σταθμαρχών, οικογενειών, κουμπάρων, αναξιοκρατία, διαφθορά, ανικανότητα. Tο σύστημα αυτό φρόντισε να αυτοπροστατευθεί από ποινικές ευθύνες, δηλαδή, βλέποντας ότι όλο το κράτος οικοδομήθηκε πάνω στη σαπίλα, έφτιαξε αμυντικούς μηχανισμούς. Και ποιοι είναι αυτοί, κατά παράβαση του Συντάγματος και της δημοκρατίας; Νομοθεσία και ακαταδίωκτο, έβαλε και τις δομές της δικαιοσύνης -τις ελεγχόμενες από τις κυβερνήσεις- να είναι η τελευταία γραμμή άμυνας, ώστε κανείς να μην είναι υπεύθυνος για την τραγωδία του νεοελληνικού κράτους, διαμόρφωσε ένα σύστημα μέσων μαζικής ενημερώσεως με γκεμπελικές μεθόδους, επικοινωνιακής διαχειρίσεως και κυρίως επιθέσεως εναντίον των εχθρών, ιδεολογικών ή κομματικών, για να δημιουργήσουν μια παραχάραξη και μια κομματική προπαγάνδα αισχίστου είδους, στρατιές από εγκάθετους στα social media, στα μέσα κοινωνικής δικτύωσης, μηχανισμούς προσηλυτισμού νεολαίας στα σχολεία και στα πανεπιστήμια.

Έτσι φτιάξατε ένα κλειστό ολιγαρχικό σύστημα, μια κάστα ανθρώπων της ολιγαρχίας, επικεφαλής της οποίας είναι μερικές οικογένειες στη χώρα, είτε οικονομικές είτε πολιτικές, οι οποίες ναι μεν κατήργησαν τη μοναρχία το 1974, αλλά για να μπορέσουν να ανταπεξέλθουν στο ζητούμενο που είναι γι’ αυτούς το βίδωμα στην καρέκλα και στην εγκαθίδρυση μιας δικής τους μοναρχίας κάνουν ό,τι μπορούν και ό,τι χειρότερο εναντίον της Ελλάδας και των Ελλήνων.

Γύρω από αυτή την ολιγαρχία στροβιλίζονται ευνοούμενοι, ελεγχόμενοι δορυφόροι, κομματάρχες. Όλοι αυτοί ανακυκλώνονται με το αζημίωτο, διάφοροι τοπικοί άρχοντες σε διάφορα μέρη, διορισμένοι διευθυντές, γενικοί γραμματείς, διορισμένοι μετακλητοί -στα λεωφορεία, στα αεροδρόμια, οπουδήποτε αλλού-, υποστηρικτές και ψηφοφόροι, πελάτες όμως και όχι πολίτες. Και οι δύο λέξεις αρχίζουν από «π» και τελειώνουν σε «ς», άλλο «πελάτης», άλλο «πολίτες».

Ταυτόχρονα, το πολιτικό σύστημα που κάνατε, κύριε Σταϊκούρα, διαθέτει και τα αναγκαία άλλοθι, συλλέγοντας πολλές φορές η Αριστερά σε μαζώξεις ανθρώπους να διαμαρτυρηθούν για το αποτέλεσμα που οι ίδιοι δημιούργησαν και αναφέρομαι στον ΣΥΡΙΖΑ για την πλημμελή άσκηση των καθηκόντων τους κατά τη διακυβέρνησή του σε πολλά επίπεδα, κυρίως με τα τρένα. Γιατί αυτή είναι η βαλβίδα της εκτονώσεως και γι’ αυτόν τον λόγο στην Αθήνα είχαμε ογδόντα χιλιάδες ανθρώπους στις διαμαρτυρίες και όχι οκτακόσιους. Γι’ αυτό και είδαμε μόνο κόκκινες ή άλλες σημαίες και όχι γαλανόλευκη, γιατί πολύ απλά δεν επιτρέπεται από το άλλο σύστημα -που δημιούργησε για να υπάρχει ισορροπία- η αντίδραση.

Από την κομματική, λοιπόν, αυτή στρατιά εμείς έχουμε ξεφύγει. Είμαστε ένας ιδεολογικός, ελληνικός, πολιτικός φορέας, διαυγής, κρυσταλλωμένος και κυρίως με θέσεις ελληνικές, πατριωτικές.

(Χειροκροτήματα από την πτέρυγα της Ελληνικής Λύσης)

Και έχουμε ξεφύγει γιατί είμαστε οι μόνοι που είπαμε το αυτονόητο μετά το έγκλημα των Τεμπών, κύριε Σταϊκούρα. Τι είπαμε εμείς; Αν υπήρχε σοβαρό κράτος, από την πρώτη στιγμή θα έπρεπε όλοι οι Υπουργοί, όλοι, οι γενικοί γραμματείς, οι υπηρεσιακοί παράγοντες, η εταιρεία, η «ΤΡΑΙΝΟΣΕ», όλοι να είναι κατηγορούμενοι με βραχιολάκια για να αποδείξουν ότι δεν είχαν καμμία ευθύνη για το έγκλημα που έγινε.

(Χειροκροτήματα από την πτέρυγα της Ελληνικής Λύσης)

Θα μπορούσα να πω κι άλλα, αλλά θα σας πω κάτι, κύριε Σταϊκούρα και γιατί είμαι αντίθετος με τη δική σας φιλοσοφία. Για τα τρένα θα τα πούμε σε λίγο. Είστε υπέρ των ιδιωτικοποιήσεων. Πόσο χαρούμενος μπορεί να είναι ο κ. Σταϊκούρας, όταν η «ΤΡΑΙΝΟΣΕ» ή το τρένο στην Ελλάδα ιδιωτικοποιήθηκε, αλλά το πήρε η κρατική ιταλική εταιρεία. Δηλαδή, η γαλανόλευκη σημαία υπεστάλη, για να έχουμε την έπαρση της ιταλικής, κρατικής, κυβερνητικής εταιρείας, όπερ σημαίνει ότι είστε ανίκανοι να έχετε εσείς ως Κυβέρνηση και οι προηγούμενοι -και οι επόμενοι, δεν ξέρω ποιοι θα είναι- κρατικές εταιρείες σε υποδομές, στο νερό και οπουδήποτε αλλού. ΟΤΕ, «DEUTSCHE TELEKOM» κρατική εταιρεία, αεροδρόμια, λιμάνια, «COSCO», η κινεζική εταιρεία δεν είναι ιδιωτική, τρένα, όλα αυτά είναι κρατικές εταιρείες που οι ελληνικές δεν υπάρχουν, αλλά υπάρχουν άλλων κρατών.

Θα σας πω τι έλεγε ο Θουκυδίδης, κύριε Σταϊκούρα. «Άλλαξαν ακόμη και την καθιερωμένη σημασία των λέξεων για να δικαιολογήσουν τις πράξεις τους». Αυτό κάνατε. Η «τρόικα» έγινε «θεσμοί», η εποπτεία έγινε «αυστηρή» ή «μικρή» ή «λίγο ελεγχόμενη». Βαφτίζετε το κρέας, ψάρι.

Τώρα θα σας πω, κύριε Σταϊκούρα, γιατί είστε υπεύθυνοι ως Κυβέρνηση. Γνωρίζατε τα όσα συνέβαιναν στα τρένα. Ξέρατε ότι υπήρχε κίνδυνος. Το γνωρίζατε όλοι. Δήλωση του Εκτελεστικού Διευθυντή του Ευρωπαϊκού Οργανισμού Σιδηροδρόμων κ. Ντοπελμπάουερ: «Η Ελλάδα μεταξύ των χειρότερων μαθητών στην ασφάλεια. Δεν έχουμε λάβει ποτέ καμμία έκθεση διερεύνησης. Τα χρήματα δεν δαπανήθηκαν όπως είχε προγραμματιστεί. Δεν γνωρίζουμε ποια ήταν η πραγματική αιτία του ατυχήματος, αλλά τα συστήματα αυτά υπάρχουν για να μειώνουν τον κίνδυνο ανθρώπινου λάθους».

Δεύτερον, η Ευρωπαϊκή Αρχή Σιδηροδρόμων σε έκθεση του 2022, πριν το δυστύχημα, είχε προειδοποιήσει την Κυβέρνηση για την τραγωδία. Αν δεν την έλαβαν υπ’ όψιν οι υπηρεσιακοί παράγοντες, η εταιρεία, ο Υπουργός αλλά και οι προηγούμενοι όλοι να πάνε φυλακή τώρα.

(Χειροκροτήματα από την πτέρυγα της Ελληνικής Λύσης)

Να βάλουν βραχιολάκια και να απολογηθούν γιατί δεν έλαβαν υπ’ όψιν τους αυτή την επίσημη έκθεση. Για εμάς δεν υπάρχει πισωγύρισμα.

Προσωπικά έχασα έναν φίλο τριάντα ετών στο δυστύχημα. Ήταν μέσα στο τρένο. Η κόρη μου έχασε τρεις συμφοιτήτριές της. Αίμα. Το αίμα είναι ζεστό. Ο κ. Γεραπετρίτης στην επιτροπή προσπαθεί να μην απαντάει ποτέ στα ερωτήματα. Και ο κ. Τσίπρας προσπαθεί να ομιλεί για ποσοστό ευθύνης. Ακούστε τη λογική ενός κόμματος που κυβέρνησε και πάντα απουσιάζει. Δεν είναι ποτέ στο ελληνικό Κοινοβούλιο. Είναι άδεια η Βουλή κι όμως πληρώνονται οι κύριοι αυτοί. Πήγε λοιπόν στο «MEGA» του Μαρινάκη, τον οποίο έβριζε εδώ. Πώς γυρίζουν τα πράγματα! Πώς γυρίζει ο τροχός και θα ξαναεμφανιστεί ο μικρός! Λίγη πολιτική αξιοπρέπεια πρέπει να διαθέτει το πολιτικό σύστημα. Εγώ όλη μέρα «αντιδικώ» με τον «ΣΚΑΪ». Δεν θα πάω ποτέ στον «ΣΚΑΪ», ακόμα και αν με καλέσουν, γιατί υπάρχει η πολιτική αξιοπρέπεια.

Πάμε στην ουσία όμως. Είπε το εξής αμίμητο: «Αναλαμβάνω το μερίδιο της ευθύνης, ως πολιτική ευθύνη, αλλά όσο μου αναλογεί». Και είπε: «Το 72% το παραδώσαμε εμείς, την τηλεματική τηλεδιοίκηση, στη Νέα Δημοκρατία». Ωραιότατα. Άρα, πρέπει να ξέρει ο Έλληνας που ταξιδεύει από Θεσσαλονίκη για Αθήνα όταν κυβερνάει ο ΣΥΡΙΖΑ ότι έχει 28% πιθανότητες να πεθάνει. Είναι σοβαρά πράγματα αυτά; Είναι σοβαρή ηγεσία αυτής της χώρας;

Εδώ, λοιπόν, γεννιούνται πάρα πολλά ερωτήματα, πέρα από τα πρόστιμα που πληρώσαμε, κύριε Σταϊκούρα, γιατί ήξερε η Κυβέρνηση. Πληρώσαμε πρόστιμο 2,5 εκατομμύρια ευρώ για πλημμελή λειτουργία τού σιδηροδρόμου πριν από λίγες μέρες. Τα 700 εκατομμύρια που έδωσε για τον σιδηρόδρομο το 2014 δεν έγιναν έργα. Τα ερωτήματα είναι άλλα και επιμένω σε αυτά. Από πού ξεκίνησε η εμπορική αμαξοστοιχία; Με τι ήταν φορτωμένη η εμπορική αμαξοστοιχία; Γίνεται λαθρεμπόριο δεκαετίες στον ΟΣΕ. Το ξέρετε όλοι αυτό. Υπάρχουν τρεις δικογραφίες για το λαθρεμπόριο γιατί μεταφέρονται παράνομα εμπορεύματα. Τι μετέφερε; Γιατί πήγε ο στρατός πρώτα εκεί -ρωτάω όλους σας- ενώ δεν πήγε στη Βαρυμπόμπη, δεν πήγε στις πλημμύρες, δεν πήγε στις φωτιές; Γιατί πήγε από την πρώτη στιγμή ο στρατός εκεί;

Το χειρότερο, σημερινή φωτογραφία από την περιοχή του δυστυχήματος, κύριε Σταϊκούρα, αυτή εδώ! Δείχνει άσφαλτο σε όλη την περιοχή κάτω, χώμα από πάνω και πιο πάνω χαλίκια. Γιατί; Έγινε έρευνα επιτόπου; Σε παρόμοια δυστυχήματα ψάχνουν οι υπηρεσίες έναν μήνα. Γιατί βιαστήκατε να κλείσετε τον χώρο; Ποιος είναι ο λόγος; Πείτε μου.

Άλλη ερώτηση: Γιατί δεν πήγε η ομάδα διάσωσης από τη Θεσσαλονίκη που ήταν μια ώρα η διαδρομή και είχε πάει στους σεισμούς στην Τουρκία και ήταν καλοί και τους έβγαλαν στις τηλεοράσεις και τους χειροκροτούσαμε και ήμασταν περήφανοι που πήγαν και βοήθησαν και καλά έκαναν; Γιατί περιμένατε από την Αθήνα που έκανε περισσότερη ώρα να πάει η ομάδα διάσωσης; Είναι ερωτήσεις που έρχονται πλέον να γίνουν και κωμικές και όχι απλά γιατί δεν απαντώνται. Σε ποια χώρα του κόσμου δεν ξέρουμε πόσοι ήταν οι επιβάτες;

Κύριε Υπουργέ, πόσο ικανοποιημένοι είστε ως Κυβέρνηση όταν δεν ξέρετε πόσοι ήταν οι επιβάτες της αμαξοστοιχίας; Πόσοι άνθρωποι ήταν μέσα στην επιβατική αμαξοστοιχία; Δεν γνωρίζει κανείς. Και αυτή η περίεργη φωτιά τους εξαΰλωσε. Θα σας πω κάτι για το οποίο στεναχωρήθηκα όταν πήγα στην κηδεία του φίλου μου. Άκουσα τη μάνα να λέει ότι όχι μόνο δεν μπορεί να ανοίξει το φέρετρο να δει το νεκρό παιδί της -ένα ενενήντα άνθρωπος, καλός φίλος- αλλά τον αναγνώρισαν από το δάχτυλο και από το DNA. Δεν υπήρχε κορμί. Πώς εξαϋλώθηκαν όλοι αυτοί;

Κύριε Υπουργέ, εξηγήστε μας πώς εξαϋλώθηκαν όλοι αυτοί! Από την έκρηξη! Σωστό. Από τι προήλθε η έκρηξη; Δεν απαντάει κανένας. Ρωτήσαμε δύο εμπειρογνώμονες. Ούτε το φρέον είναι, ούτε τα λάδια είναι. Έχουμε τις εκθέσεις τους και σε λίγο θα σας πω και άλλα, γιατί η Ελληνική Λύση έχει μια διαφορά από τα υπόλοιπα κόμματα. Δεν κάνουμε αντιπολίτευση για την αντιπολίτευση. Κάνουμε αντιπολίτευση για να κάνουμε καλύτερη την όποια κυβέρνηση, για να αποδείξουμε ότι υπάρχει σοβαρή αντιπολίτευση.

(Χειροκροτήματα από την πτέρυγα της Ελληνικής Λύσης)

Ήταν εύφλεκτο το φορτίο; Ήταν απαγορευμένο; Γιατί η φωτιά εκδηλώθηκε στο δεύτερο βαγόνι, το πρώτο μετά από τη μηχανή; Είναι ερωτήματα που αν τα δείτε θα καταλάβετε τι εννοώ.

Για να καταλάβετε τι έγινε, να το κάνω με πολύ απλά λόγια. Η σύγκρουση έγινε μεταξύ δυο αμαξοστοιχιών. Η πρώτη, η μηχανή, και η δεύτερη έπρεπε να έχει συνθλιβεί, να μην υπάρχει. Η πρώτη υπάρχει, όμως, βρέθηκε. Η δεύτερη έγινε κομμάτια μαζί με το τρίτο βαγόνι της εμπορικής αμαξοστοιχίας. Άρα, η έκρηξη έγινε μεταξύ του βαγονιού και της δεύτερης αμαξοστοιχίας. Εξαϋλώθηκαν όλοι. Αυτά δεν τα λέω εγώ. Υπάρχουν εκθέσεις. Ήταν τρεις οι εκρήξεις.

Δεν μπορώ να τα καταθέσω στα Πρακτικά. Είναι όμως μια αποκάλυψη που έκανα χθες. Έχω φωτογραφικό υλικό από χημικά εγκαύματα Πυροσβεστών και Αστυνομικών που πήγαν την πρώτη στιγμή. Είναι αυτά εδώ. Τα έχω εδώ όλα. Τι λέει η έκθεση του νοσοκομείου; «Χημικά εγκαύματα δευτέρου βαθμού, ανεξιχνίαστου υλικού». Δεν είναι ορυκτέλαια, δεν είναι φρέον. Είναι από το νοσοκομείο. Οι σφραγίδες είναι εδώ. Τα έγγραφα είναι προσωπικά δεδομένα. Έχω και τον τραυματισμό. Έχω και τη γνωμάτευση της διοικήσεως και γίνεται ήδη ΕΔΕΑ στην Πυροσβεστική. «Τραυματισμός κατά τη διάρκεια του συμβάντος». Μέσα λέει ότι τα χημικά εγκαύματα δεν έχουν καμμία σχέση με φωτιά.

Αυτά τα λέω γιατί καλή είναι η αντιπολίτευση, και αναφέρομαι στα υπόλοιπα κόμματα, αλλά κανείς δεν έψαξε πραγματικά τι συνέβη στα Τέμπη. Εκεί είχαμε εκούσια -θα το πω ευθέως- ευθύνη για το έγκλημα των Τεμπών από όλες τις κυβερνήσεις, αλλά και μια προσπάθεια συσκοτίσεως από πολλούς. Και αυτό με ενοχλεί. Όλοι δείχνουν ποιον; Ποιον δείχνουν όλοι; Τον σταθμάρχη! Θα τα ρίξουν όλα στον σταθμάρχη γιατί πολύ απλά κανείς δεν αναλαμβάνει την πραγματική ευθύνη.

Και επειδή, κύριε Σταϊκούρα, εμείς ήρθαμε να σας προειδοποιήσουμε, πρέπει να σας πω κάτι. Τώρα που μιλάμε η Ελλάς οδηγείται στο δικαστήριο για τις πτήσεις της. Είχαμε πρόβλημα στα τρένα. Τώρα μαζί με τη Μάλτα και τη Σλοβακία είμαστε οι χώρες που δεν έχουμε εφαρμόσει τις απαραίτητες τεχνολογίες στα περιφερειακά αεροδρόμια. Στα τυφλά πετούν τα αεροσκάφη. Αν συμβεί κάτι παρεμφερές, όπως με τα τρένα, θα έχουμε το ίδιο πάλι. Θα λέει η Κυβέρνηση: «Δεν ήξερα, φταίνε οι προηγούμενοι». Θα λένε οι προηγούμενοι: «Κατά 70% το παραδώσαμε». Δεν κυβερνάται έτσι η χώρα.

Δεν κυβερνάται έτσι η χώρα, κύριε Σταϊκούρα. Ξέρετε γιατί; Πείτε μου, κύριε Σταϊκούρα, γιατί τα ελληνικά λεωφορεία -ΟΣΥ λέγονται στην Αθήνα; ΟΣΥ- χρειάζονται δέκα συμβούλους δημοσίων σχέσεων; Τα έχω εδώ. Τα λεωφορεία στην Αθήνα έχουν δέκα δημοσιογράφους για δημόσιες σχέσεις. Πείτε μου εσείς ποιος είναι ο λόγος. Και έχουν και τρεις δημοσιογράφους ακόμα και έναν μόνιμο δημοσιογράφο. Ρωτώ τον κύριο Υπουργό να μου πει γιατί τα λεωφορεία έχουν δέκα δημοσιογράφους. Αργομισθίες είναι που τις πληρώνει ο Έλληνας για να λουφάρουν και να κάθονται κάποιοι και να λιβανίζουν, μέσα από τα social media, την Κυβέρνηση της Νέας Δημοκρατίας.

Ακούστε και άλλα τώρα. Είναι δυνατόν τα λεωφορεία στην Αθήνα να είναι χορηγοί του συνεδρίου του «ECONOMIST»; Εδώ είναι όλα τα χαρτιά. Ορίστε, να τα! Είναι από τη «ΔΙΑΥΓΕΙΑ». Από το 2012 δεν άλλαξαν τα ελαστικά των λεωφορείων, αλλά έδωσαν 30.000 ευρώ, κύριε Σταϊκούρα, για να χορηγήσουν το συνέδριο του «ECONOMIST» στο οποίο μιλήσατε εσείς και κάποιοι άλλοι Υπουργοί της Νέας Δημοκρατίας. Πολύ ωραία!

Ακούστε τώρα! Σε ξενοδοχεία που πήγαν αυτοί οι δημοσιογράφοι «σύμβουλοι» έδωσαν 18.000 ευρώ, αντί να πάρουν λάστιχα και να κινδυνεύει ο κόσμος. Πάλι χορηγία στις 8 Δεκεμβρίου 2022 για συνέδριο «ECONOMIST» 20.000 ευρώ. Στις 4 Νοεμβρίου του 2022 έγκριση χορηγίας συνεδρίου «ECONOMIST» 30.000 ευρώ. Τι είναι αυτά, κύριε Σταϊκούρα; Για πείτε μου. Θα τα καταθέσω για τα Πρακτικά τα έγγραφα για να μη νομίζουν κάποιοι ότι τα λέμε έτσι. Θα ήθελα να μου απαντήσει η Κυβέρνηση. Και δεν είναι μόνο αυτοί, είναι και άλλοι.

Πήγε στα λεωφορεία, κύριε Ρουσσόπουλε, ένας τύπος περίεργος, αυτός πάντα είναι σε διοικήσεις οργανισμών και έβαλε εκεί, στο Ρέντη, γκαζόν σε 700 τ.μ. και κόστισε 100.000 ευρώ. Κάνει 10 ευρώ το μέτρο, 20 ευρώ, 30 ευρώ. Έβαλε 700 μέτρα γκαζόν 100.000 ευρώ. Για να βρούμε πού είναι η σπατάλη του δημοσίου χρήματος, 100.000 ευρώ.

Θα μου πεις είναι και άλλα, δεν είναι μόνο αυτό. Είναι πολλά. Γεμίσατε τη χώρα με κομματικά χρυσοκάνθαρα τρωκτικά, τα οποία λυμαίνονται τα χρήματα του ελληνικού λαού και δεν τους αφορά η ασφάλεια του Έλληνα που μπαίνει στο λεωφορείο και πέφτει η οροφή, που βρέχει και γεμίζει νερά το λεωφορείο.

Τηλεματική τα λεωφορεία των ΚΤΕΛ -ρωτήστε τον κ. Καραμανλή, που πήρε, εδώ στην Αθήνα, για να χρησιμοποιήσουν- δεν έχουν. Και είχαμε την κ. Καραγιάννη, την οποία την πήραν από τη Ρυθμιστική Αρχή Ασφάλειας ο ΣΥΡΙΖΑ και την έβαλε αναπληρωτή εκπρόσωπο Τύπου. Ακούστε! Ρυθμιστική Αρχή Ασφάλειας, το μέλλον των σιδηροδρόμων. Δεν είναι τώρα ένας υπάλληλος σε ένα Υπουργείο που τον παίρνεις για να βοηθήσει. Αυτά είναι ανήκουστα πράγματα. Και αυτός, όμως, ο διορισμός είναι κομματικός, όπως και ο άλλος του σταθμάρχη και της κουμπάρας του σταθμάρχη και του κουμπάρου του μπατζανάκη του.

Είναι οι κομματικές σας στρατιές, η σήψη, η δυσωδία που δημιουργήθηκε εδώ και δεκαετίες στη χώρα, οι Γκρούεζες. Τι δουλειά κάνεις, Γκρούεζα; «Εγώ; Στο κόμμα είμαι!». Βρε, τι δουλειά κάνεις, του έλεγε. «Εγώ στο κόμμα, κύριε Υπουργέ, στο κόμμα, κύριε Υπουργέ». Γκρούεζες. Γέμισε η Ελλάδα με Γκρούεζες, γέμισε η Ελλάδα με παράσιτα και τρωκτικά. Αυτά, λοιπόν, τα παράσιτα και τρωκτικά, που είναι περίπου σαράντα με σαράντα πέντε χιλιάδες, δεσμευόμαστε ένα πράγμα, γιατί παρασιτικά δρουν και λειτουργούν, θα τα ξηλώσουμε όλα ως Ελληνική Λύση. Δεν υπάρχουν κομματικοί στρατοί. Άξιοι πρέπει να είναι εκεί και όχι κομματικοί!

(Χειροκροτήματα από την πτέρυγα της Ελληνικής Λύσης)

Ο Πρωθυπουργός, λοιπόν, μίλησε για δικαιοσύνη για τα Τέμπη. Ο Πρωθυπουργός, ο οποίος δεν ήξερε. Έχουμε έναν Πρωθυπουργό, ο οποίος δεν ήξερε για τις υποκλοπές τίποτα, δεν ήξερε για τις πυρκαγιές τίποτα, δεν ήξερε για τα χιόνια τίποτα, για τις πλημμύρες τίποτα, για τα τρένα τίποτα. Κάποιος να τον ενημερώσει ότι κυβερνά και είναι Πρωθυπουργός, γιατί μπορεί να έχει ξεχάσει και αυτό. Ζητάω συγγνώμη που το λέω έτσι άκομψα, αλλά έτσι είναι.

Ποια δικαιοσύνη; Του κ. Ντογιάκου και του υιού που είναι στο Υπουργείο το οποίο ελέγχει ο κ. Ντογιάκος; Ανήκουστα πράγματα σε μια σοβαρή χώρα. Είδατε τον Βέλγο εισαγγελέα εσείς να κάνει αυτά που κάνει ο Πρωθυπουργός στην Ελλάδα να βγαίνει ο Βέλγος Πρωθυπουργός και να λέει: βάλτε ή μη βάλετε φυλακή κάποιον; Μόνο στην Ελλάδα γίνονται αυτά.

Θα το πω, για να τελειώνουμε κιόλας, εμείς διαφωνούμε. Διαφωνούμε και είμαστε στη γραμμή του Πρίμο Λέβι, ο οποίος είχε πει κάτι πολύ σημαντικό. «Διαφωνούμε με όλους σας. Μια χώρα θεωρείται πολιτισμένη όταν η σοφία και η αποτελεσματικότητα των νόμων της εμποδίζουν τους αδύναμους να γίνουν υπερβολικά αδύναμοι και τους δυνατούς να γίνουν υπερβολικά δυνατοί.» Εμείς θέλουμε μια κοινωνία, η οποία θα είναι ισχυρή, θα είναι δυνατοί όλοι οι πολίτες της, όχι κάποιοι πανίσχυροι και κάποιοι ανίσχυροι.

(Χειροκροτήματα από την πτέρυγα της Ελληνικής Λύσης)

Ο κόσμος, λοιπόν, τα ακούει, τα βλέπει. Και ρωτώ και περιμένω από την Κυβέρνηση για να μου αποδείξουν ότι είναι σοβαροί. Πόσοι ήταν οι επιβαίνοντες στο έγκλημα των Τεμπών στο τρένο επάνω; Πόσοι; Θέλω νούμερο. Πόσοι ήταν -επαναλαμβάνω- οι διασωθέντες; Πόσα εισιτήρια εκδόθηκαν; Πόσοι επιβάτες μπήκαν στον δρόμο; Τα εισιτήρια που εκδόθηκαν στον δρόμο είχαν σύνδεση on line; Πόσοι είναι οι αγνοούμενοι ακόμη και τώρα; Να μου πει η Κυβέρνηση, γιατί η εταιρεία εξέδωσε ανακοίνωση. Ξέρετε τι είπε; Ακούστε κράτος να βγαίνει η εταιρεία και να λέει: «Δεν ξέρουμε πόσοι ήταν οι επιβάτες». Αυτούς με την ανακοίνωση αυτή ο εισαγγελέας έπρεπε να τους συλλάβει όλους και να τους πάει κατευθείαν να απολογηθούν για το έγκλημα που έκαναν. Τι θα πει η εταιρεία δεν ξέρει πόσους μετέφερε; Τι είναι; Φέρετρα είναι; Γύρισαν άνθρωποι νεκροί μέσα σε φέρετρα. Είναι απίστευτο αυτό που συμβαίνει.

Θα το πω, γιατί άκουσα και τον Πρωθυπουργό να λέει συγγνώμη. Το συγγνώμη με το δεν ήξερα δεν κολλούν μαζί. Όταν ζητάς συγγνώμη, ζητάς συγγνώμη για κάτι που έκανες λάθος, στραβά, αλλά όταν λες δεν ήξερα κιόλας, αυτοαπάλλασσεσαι μόνος σου. Το «συγγνώμη που δεν ήξερα» δεν συγχωρείται όμως. Το «συγγνώμη που δεν ήξερε» δεν συγχωρείται. Εκεί ήταν, στο Μαξίμου ήταν, υποχρεούνταν να γνωρίζει, υποχρεούνταν να πράττει και όχι να αγνοεί. Το να αγνοείς δεν είναι κακό, το να το χρησιμοποιείς ως δικαιολογία, όμως, είναι το χείριστο, γιατί είπε ότι δεν ήξερε. Δηλαδή, θα το πω έτσι αριστοφανικά και ας χαμογελάσουν κάποιοι, ο Πρωθυπουργός παρακολουθούσε όλους τους Υπουργούς του τι κάνανε και τι δεν έκαναν στις συναλλαγές τους, αλλά τα υπόλοιπα δεν τα ήξερε. Πραγματικά είναι ντροπή και να το συζητάμε.

Και επειδή δεν θέλω να σας πάρω παραπάνω χρόνο έχουμε και άλλον ανήξερο. Βέβαια! Έχουμε τον κ. Τσίπρα. Και αυτός δεν ήξερε. Ο κ. Τσίπρας δεν ήξερε. Ο κ. Μητσοτάκης δεν ήξερε. Ο κύριος Υπουργός δεν ξέρει. Οι υπόλοιποι δεν ξέρουμε. Εγώ ξέρω ένα πράγμα ότι οι άνθρωποι περιμένουν να επιστρέψουν οι άνθρωποι που έχασαν τις ζωές τους εκεί, οι συγγενείς τους, οι πατεράδες, οι μανάδες. Εγώ τον φίλο μου δεν θα τον ξαναδώ. Η μάνα, όμως, που μεγάλωνε ένα παιδάκι μέχρι τα είκοσι δύο, είκοσι τρία, ένα κοριτσάκι, ο πατέρας περιμένει κάθε βράδυ το παιδί να γυρίσει να του χτυπήσει την πόρτα του σπιτιού και να το δει, περιμένει ένα τηλέφωνο να χτυπήσει να του πει «πώς είσαι παιδί μου», ο Γιώργος, ο Νίκος, ο Σταύρος, ακόμη και ο Αχμέτ και οποιοσδήποτε μέσα, ο λαθρομετανάστης ή παράνομος μετανάστης που πήγαινε από Θεσσαλονίκη στη Λάρισα, γιατί ήταν περίπου είκοσι άτομα από αυτά. Ούτε αυτά σας ενδιαφέρουν. Τίποτα δεν σας ενδιαφέρει και στεναχωριέμαι.

Θα πω, όμως, κάτι. Κύριοι της Νέας Δημοκρατίας και των υπόλοιπων κομμάτων, έχετε ξεγελάσει πάρα πολλές φορές τον ελληνικό λαό. Εμείς, όμως, σας λέμε κάτι. Μπορείς να τους ξεγελάς όλους για λίγο καιρό, λίγους για όλο τον καιρό, αλλά όχι όλους για όλο τον καιρό. Ο Έλληνας κατάλαβε ότι δεν μπορείτε, δεν το έχετε.

(Χειροκροτήματα από την πτέρυγα της Ελληνικής Λύσης)

Θα σας πω άλλη μία απόδειξη, επειδή είναι ο κ. Σταϊκούρας εδώ, για να κλείσω. Έχουμε ένα παγκόσμιο τράνταγμα. Κύριε Σταϊκούρα, ήσασταν εδώ που αρχές του 2020 σας είχα πει ότι έρχεται παγκόσμια κρίση οικονομική, επισιτιστική και ενεργειακή. Δεν με ακούγατε. Σας λέω και τώρα -εύχομαι να κάνω λάθος- ότι αυτός ο κλυδωνισμός της Credit Suisse δεν είναι ένας τυχαίος κλυδωνισμός, είναι δομικός. Οι μοχλεύσεις δημιουργούν το πρόβλημα. Και η Deutsche Bank κινδυνεύει. Πολλές τράπεζες κινδυνεύουν. Φοβούμαι ότι, αν δεν κάτσετε σοβαρά να κάνετε κάτι από τώρα για τους επόμενους μήνες, πάλι θα έχετε δικαιολογία, λέγοντας ότι δεν είμαστε ανίκανοι, όχι, η παγκόσμια κρίση, η παγκόσμια πανδημία, ο παγκόσμιος παράγοντας έφταιγε. Όχι. Σας λέμε ότι φταίτε εσείς. Αν δεν μπορείτε να κυβερνήσετε, πάμε τώρα σε εκλογές να αποφασίσει ο ελληνικός λαός ποιος μπορεί να κυβερνήσει ορθά, ποιος μπορεί να κυβερνήσει χρηστά αυτή τη χώρα.

(Χειροκροτήματα από την πτέρυγα της Ελληνικής Λύσης)

Και επειδή κάνετε λάθη συνεχώς, πείτε μου, γιατί αλλάξατε εξωτερική πολιτική. Ποιος δίνει το δικαίωμα στον κ. Δένδια, κύριοι της Νέας Δημοκρατίας, να συναντά τον δήθεν Πρωθυπουργό του Κοσόβου; Ποιος δίνει το δικαίωμα στον κ. Δένδια να συναντά τον κύριο τάδε, δήθεν Πρωθυπουργό του Κοσόβου, δημιουργώντας τεράστιο ρήγμα στην εθνική εξωτερική πολιτική; Τυχόν αναγνώριση του Κοσόβου ανοίγει κερκόπορτα για τα κατεχόμενα. Ποιος είναι κ. Δένδιας που συναντάει τον κύριο αυτόν; Η Ελλάς δεν αναγνωρίζει κανένα Κόσοβο, όσο και αν θέλει ο Δένδιας να το πράξει, επειδή του λένε κάποιοι άλλοι κάτι.

(Χειροκροτήματα από την πτέρυγα της Ελληνικής Λύσης)

Και εδώ είναι η φωτογραφία του. Το ανέβασε και ο ίδιος. Το κακό είναι ότι το ανεβάζει και ο ίδιος. Το ανεβάζει και ο ίδιος στο twitter. Συνάντησε τον Πρωθυπουργό. Ποιο Πρωθυπουργό; Τον κανένα. Δεν υπάρχει Πρωθυπουργός του Κοσόβου.

Και εδώ θα μου πείτε έχετε Υπουργό, ο οποίος βγήκε στο BBC -έπαθα σοκ, τον είδα με τα μάτια μου και είπα δεν μπορεί να είναι Υπουργός αυτός ο άνθρωπος και είναι και συμπαθής, ο κ. Μηταράκης- και είπε ότι έχουμε μετρό στη Θεσσαλονίκη. Έχουμε, λέει, ένα άρτιο μετρό, το οποίο λειτουργεί στη Θεσσαλονίκη. Και εγώ ο κακομοίρης περίμενα στο κέντρο να πάρω το μετρό και δεν ερχόταν. Περίμενα μία ώρα, δύο ώρες να πάρω το μετρό. Μα, είμαστε με τα καλά μας; Βγαίνουν οι Υπουργοί και λένε αυτά τα πράγματα; Στο BBC το είπε ότι έχουμε μετρό στη Θεσσαλονίκη και γελάει μαζί του όλος ο Θερμαϊκός Κόλπος. Αυτά δείχνουν ότι όσα κάνετε είναι ασόβαρα. Ασόβαρα! Όταν λέω «ασόβαρα», πιο ασόβαρα δεν γίνεται.

Εν πάση περιπτώσει, θέλω να σας πω και κάτι ακόμα.

Κύριε Σταϊκούρα, είναι αλήθεια ότι φέρνετε ή φέρατε -δεν ξέρω- μία ρύθμιση για να αυξηθούν στις ανεξάρτητες αρχές τα bonus στο 15%; Κύριε Σταϊκούρα, θα φέρετε τέτοια ρύθμιση αύξησης των μισθών κατά 15%; Θα φέρετε ρύθμιση για αύξηση 15% στις ανεξάρτητες αρχές, που θα δίνει το δικαίωμα σε αυτούς μόνους τους να αποφασίζουν τι λεφτά θα πάρουν; Αυτή την απάντηση θα μου τη δώσετε.

Το ίδιο κάνατε στο Ελληνικό. Δεν ξέρω αν το είδατε. Το μεγάλο Ελληνικό με τους ουρανοξύστες, σαν το μετρό της Θεσσαλονίκης! Το κάνουν «φιλέτα» τώρα και το πουλάνε. Αυτές είναι οι επενδύσεις σας; Το μόνο έργο που φτιάξατε γρήγορα ήταν τα εμβολιαστικά κέντρα, γιατί εκεί ήταν πολύ το χρήμα φαίνεται.

Εν πάση περιπτώσει, προχωράω στον επίλογο.

Κύριοι της Νέας Δημοκρατίας, η Ελληνική Λύση έχει να σας πει κάτι. Δημιουργείτε μέσα στα «αποκαΐδια» που αφήνετε «καμένα» σενάρια συνεργασιών. Για τα καημένα σας αυτά σενάρια, λοιπόν, σας απαντά η Ελληνική Λύση. Δεν σας εμπιστευόμαστε, δεν μπορούμε να συνυπάρξουμε, δεν μπορούμε να συγκυβερνήσουμε.

(Χειροκροτήματα από την πτέρυγα της Ελληνικής Λύσης)

Θέλουμε να συγκυβερνήσουμε. Δεν πρόκειται ποτέ με κανέναν από αυτόν τον καημένο, απελπισμένο παράγοντα να συνεργαστεί η Ελληνική Λύση, γιατί την πόρτα την έχουμε κλείσει εμείς και στη Νέα Δημοκρατία και στο ΠΑΣΟΚ και στον ΣΥΡΙΖΑ και σε οποιονδήποτε κατέκαψε τη χώρα και τους Έλληνες. Δεν συμμετέχουμε στο έγκλημα.

Και τι κάνουν; Βάζουν κάτι εκδότες νέας κοπής, ας πούμε τον Κουρτάκη. Ο Κουρτάκης! Έγινε παράγοντας ο Κουρτάκης! Έκανε η Νέα Δημοκρατία παράγοντα τον κ. Κουρτάκη, ο οποίος όλη μέρα λιβανίζει τη Νέα Δημοκρατία, κάνει και τα δικά του τα παιχνίδια και βάζει και εμάς στο κόλπο. Ο Κουρτάκης ο Γιαννάκης! Ο Γιάννης ο Κουρτάκης, που τον είχαμε στο Κολωνάκι 8.00΄ - 9.00΄ και χαιρετούσε τον κόσμο που περνούσε. Το θυμάστε, κυρία Αντωνίου. Ο Γιάννης ο Κουρτάκης! Κοίτα πώς γίνονται εκδότες κάποιοι στην Ελλάδα! Με το να κουβαλάς τις βαλίτσες άλλων. Εννοώ να βοηθάς έναν παράγοντα.

Εγώ θα σας διαβάσω τι μου είπε ένας εκδότης. Όχι ο Κουρτάκης, άλλος. Πριν από ενάμιση χρόνο μού το είπε, κύριε Ρουσόπουλε, παρουσία δημοσκόπου. Μου είπε: «Κύριε Βελόπουλε, θα σας τελειώσουμε εμείς και οι δημοσκόποι». Ωμά μού το είπε. Εκδότης μαζί με δημοσκόπο!

Τι του απάντησα εγώ; «Θα σας τελειώσει ο ελληνικός λαός, θα σας τελειώσουμε και εμείς»! Με Κουρτάκηδες, με «Μαλαματίνες» κ.λπ., δουλειά δεν μπορεί να κάνει κανένας.

(Χειροκροτήματα από την πτέρυγα της Ελληνικής Λύσης)

Κλείνω επικαλούμενος τον Μπρεχτ. Απευθύνομαι σε όλους τους Έλληνες απογοητευμένους ψηφοφόρους, σ’ όλους αυτούς που νιώθουν πικρία για την προδοσία που ένιωσαν τις τελευταίες δεκαετίες. Όταν λέω για προδοσία, αναφέρομαι στα όνειρα, τις ελπίδες για το καλύτερο αύριο που θα ήθελαν να έχουν και κυρίως για το μέλλον των παιδιών τους.

Ως προς το να είναι εναντίον της πολιτικής, αυτό καλλιεργείται από τη Νέα Δημοκρατία. Πρωτοσέλιδο της εφημερίδας «ΤΑ ΝΕΑ» του κ. Μαρινάκη: «Τρομάζει τη Νέα Δημοκρατία η αποχή». Μα, τη βολεύει τη Νέα Δημοκρατία η αποχή, δεν την τρομάζει. Πάλι με fake news επιχειρούν να αλλάξουν και να νοθεύσουν το εκλογικό αποτέλεσμα. Δεν θέλουν τον κόσμο στις κάλπες. Εμείς του λέμε να πάει στις κάλπες. Αυτοί που είναι εναντίον της πολιτικής είναι υπέρ της πολιτικής που τους επιβάλλεται. Αυτό μπορούν να το καταλάβουν οι ψηφοφόροι. Η αποχή θα οδηγήσει, δυστυχώς, και πάλι να μας κυβερνήσουν οι ίδιοι. Πρέπει να πάνε να ψηφίσουν όλοι. Να ψηφίσουν ό,τι θέλουν, όποιο κόμμα θέλουν, αλλά όχι αυτούς που τους κατέστρεψαν.

(Χειροκροτήματα από την πτέρυγα της Ελληνικής Λύσης)

Σας εξαπατούν, σας κοροϊδεύουν. Μη γίνεστε συνυπεύθυνοι οι Έλληνες. Αυτός που έχει εξαπατηθεί δύο φορές από τον ίδιο άνθρωπο είναι συνεργός στην απάτη.

Εμείς, λοιπόν, υποσχόμαστε ένα πράγμα. Θα πατάξουμε τη διαπλοκή. Θα πατάξουμε τη διαφθορά. Θα κάνουμε ισονομία, ισοδικία, αυτοδύναμη και αυτεξούσια Ελλάδα, για μια Ελλάδα που θα είναι περήφανοι οι Ελληνίδες και οι Έλληνες. Αυτή την Ελλάδα οραματιζόμαστε, αυτή την Ελλάδα θα κάνουμε και να ξαναφέρουμε το χαμόγελο στους Έλληνες.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε τη διαδικασία.

Επειδή η κ. Αντωνίου μου ζήτησε τον λόγο, θα πω ότι η διαδικασία -το είπα στην αρχή, έτσι προβλέπεται- είναι σύμφωνα με το άρθρο 108 του Κανονισμού, όπου προβλέπεται να μιλούν μόνο όσοι έχουν αντίρρηση και έχουν εκφραστεί στην επιτροπή.

Παρ’ όλα αυτά, εγώ θα σας δώσω τον λόγο και όποιος άλλος εκ των άλλων συναδέλφων, δηλαδή από τον ΣΥΡΙΖΑ και από τη Νέα Δημοκρατία, θέλει, θα πάρει τον λόγο.

Ορίστε, κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώ την τοποθέτησή μου σήμερα χαιρετίζοντας την εικοσιτετράωρη απεργία της ΓΣΕΕ και της ΑΔΕΔΥ, την απεργία των εργαζομένων, αλλά και των νέων ανθρώπων της πατρίδας μας, γιατί ζητούν πάνω απ’ όλα τη διερεύνηση σε βάθος και την απόδοση ευθυνών, καθώς βέβαια και τη λήψη μέτρων, για να μη θρηνήσουμε ανθρώπινες ζωές σε τέτοιου τύπου δυστυχήματα στις μεταφορές. Το μήνυμά τους είναι «ως εδώ». Είναι στεντόριο, εκφράζει όλη την ελληνική κοινωνία και απευθύνεται, αγαπητοί συνάδελφοι, σε όλο το πολιτικό σύστημα.

Θέλω να πιστεύω και να είμαι αισιόδοξη ότι αυτή τη φορά η Κυβέρνηση -αλλά και το ελληνικό Κοινοβούλιο- θα σταθεί στο ύψος των περιστάσεων, στο ύψος των απαιτήσεων του ελληνικού λαού.

Δεν θα μπορούσα σήμερα, όμως, να μην εστιάσω την εισήγησή μου με την αναφορά στα εξαιρετικά ανησυχητικά νέα για το αίτημα της Credit Suisse προς την ελβετική κεντρική τράπεζα για στήριξη μετά από την άρνηση του βασικού μετόχου της να προσφέρει κεφαλαιακή ενίσχυση. Το νέο προκάλεσε ένα σοκ στις χρηματοοικονομικές αγορές παγκοσμίως και κόστισε, όπως γράφτηκε, σε μία μόνο μέρα 60 δισεκατομμύρια ευρώ χρηματιστηριακής αξίας στον ευρωπαϊκό τραπεζικό κλάδο. Η ελβετική κεντρική τράπεζα τελικά προσέφερε σωσίβιο ρευστότητας 50 δισεκατομμυρίων ευρώ στην τράπεζα.

Ας μην ξεχνάμε ότι 50 δισεκατομμύρια ευρώ χρειάστηκε το ελληνικό τραπεζικό σύστημα στις τρεις ανακεφαλαιοποιήσεις του την προηγούμενη δεκαετία. Τα νούμερα ζαλίζουν και προκαλούν ρίγος. Όμως, ρίγος προκαλεί και η αναφορά του γνωστού οικονομολόγου Νουριέλ Ρουμπινί για τη νέα Lehman Brothers στην Ευρώπη. Ειδικά σε εμάς τους Έλληνες πρέπει να χτυπάει «συναγερμός», γιατί δεν πρέπει να ξεχνάμε ότι μάλλον είμαστε ο λαός που πλήρωσε τη χρηματοοικονομική κρίση του 2007 - 2008 πιο ακριβά από οποιονδήποτε άλλον λαό στην Ευρώπη.

Το τσουνάμι αυτής της κρίσης έφτασε στην Ελλάδα με την κυβέρνηση του κ. Κώστα Καραμανλή, που το 2008 - 2009 έκρυβε κάτω από το χαλί μάλλον το μεγαλύτερο δημοσιονομικό έλλειμμα στην ιστορία του δυτικού κόσμου μέχρι τότε. Δεν νομίζω ότι το αμφισβητεί κανείς αυτό το θέμα, ειδικά μετά και την προχθεσινή δικαίωση του τέως διοικητή της ΕΛΣΤΑΤ κ. Γεωργίου από το Ευρωπαϊκό Δικαστήριο Δικαιωμάτων του Ανθρώπου.

Κύριε Υπουργέ, στα «σκοτεινά νερά» του χρηματοοικονομικού ωκεανού εξερράγησαν δύο «ηφαίστεια». Το ένα στην αμερικανική ήπειρο με την πτώχευση της Silicon Valley Bank και άλλων δύο τραπεζών, ενώ ο οίκος «Moody’s» υποβάθμισε τις προοπτικές του αμερικανικού τραπεζικού συστήματος. Το άλλο «ηφαίστειο» της Credit Suisse έσκασε στην καρδιά της ευρωπαϊκής ηπείρου. Δύο «παλιρροιακά κύματα» έρχονται. Το πόσο δυνατά θα χτυπήσουν εξαρτάται προφανώς από την αντίδραση της Ευρωπαϊκής Κεντρικής Τράπεζας, στην οποία είναι στραμμένα τώρα όλα τα βλέμματα. Όμως, αναταράξεις θα έχουμε. Γιατί τώρα ενώ η Ευρωπαϊκή Κεντρική Τράπεζα ασκεί σταδιακή συσταλτική νομισματική πολιτική για να περιορίσει τον πληθωρισμό, πιθανότατα θα κληθεί να αλλάξει στρατηγική για να ενισχύσει τη ρευστότητα του τραπεζικού συστήματος. Σίγουρα δύσκολες εξισώσεις.

Από εσάς, κύριε Υπουργέ, περιμένουμε, όχι μόνο σήμερα, αλλά και τις επόμενες ημέρες, τακτική ενημέρωση μαζί με τον Διοικητή της Τράπεζας της Ελλάδος. Γιατί η πληροφορία και όχι η απόκρυψή της είναι η βασική οδός που θα κρατήσει ψηλά τα επίπεδα εμπιστοσύνης για την ομαλή λειτουργία του τραπεζικού μας συστήματος αλλά και της ελληνικής οικονομίας.

Υπάρχει κάτι άλλο, όμως, από τη χθεσινή ειδησεογραφία που προκάλεσε εντύπωση, κύριε Υπουργέ.

Σε χθεσινό δημοσίευμα, το οποίο καταθέτω, αναφέρεται ότι επιδιώξατε προεκλογικό ρουσφέτι σε συγκεκριμένες ελεγκτικές εταιρείες οι οποίες θα έχαναν πελατεία από το 2024, καθώς θα εφαρμοζόταν η αλλαγή ορκωτών ανά δεκαετία.

(Στο σημείο αυτό η Βουλευτής κ. Αντωνία (Τόνια) Αντωνίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμφωνα με το δημοσίευμα, αλλά και το σχετικό κείμενο που φέρατε ως τροπολογία, το οποίο επίσης καταθέτω.

(Στο σημείο αυτό η Βουλευτής κ. Αντωνία (Τόνια) Αντωνίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κυρία Αντωνίου, δεν έχουμε κοινοβουλευτικό έλεγχο σήμερα. Συγγνώμη, δηλαδή, αλλά πρέπει να επανέλθουμε και στη διαδικασία.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κλείνω, κύριε Πρόεδρε, αλλά πρέπει να θέσουμε ερωτήματα. Υπάρχουν ερωτήματα που πρέπει να απαντήσει ο κ. Σταϊκούρας.

**ΠΡΟΕΔΡΕΥΩΝ (Αθανάσιος Μπούρας):** Είστε εισηγήτρια. Σας έδωσα τον λόγο κατά παρέκκλιση της διαδικασίας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Πρόεδρε, θα κάνετε παρέμβαση στην τοποθέτησή μου;

**ΠΡΟΕΔΡΕΥΩΝ (Αθανάσιος Μπούρας):** Μου διαμαρτύρονται συνάδελφοι που βρίσκονται στην Αίθουσα. Εν πάση περιπτώσει, υπάρχει ανοχή, αλλά υπάρχουν και οι Κοινοβουλευτικοί Εκπρόσωποι για γενικότερα θέματα. Ολοκληρώστε, σας παρακαλώ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Σταϊκούρα, όταν οι ισολογισμοί των τραπεζών παγκοσμίως κρύβουν σκελετούς και φαντάσματα που θα μπορούν να στοιχειώνουν τις αγορές και τα κράτη για χρόνια, καλό είναι να μην υπάρχουν υπόνοιες για προνομιακή αντιμετώπιση ελεγκτικών εταιρειών και των σχέσεων με πελάτες. Όχι τουλάχιστον στη χώρα μας, με πρόσφατο παράδειγμα αυτό της «Folli Follie». Γι’ αυτό, κύριε Σταϊκούρα, περιμένω από εσάς να διαψεύσετε το δημοσίευμα αυτό και το φερόμενο κείμενο της τροπολογίας.

Κύριε Πρόεδρε, περνάω στο νομοσχέδιο.

**ΠΡΟΕΔΡΕΥΩΝ (Αθανάσιος Μπούρας):** Κυρία Αντωνίου, σας παρακαλώ. Έξι λεπτά ασκούσατε κοινοβουλευτικό έλεγχο. Κλείστε, αλλά δεν ευθύνεται άλλος. Εγώ ευθύνομαι που δεν εφάρμοσα απολύτως τον Κανονισμό. Τώρα καλά να πάθω! Ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Έτσι είναι, κύριε Σκανδαλίδη. Είστε εμπειρότατος. Είστε σύμφωνος, αλλά εγώ πώς θα αντιμετωπίσω αυτή την κατάσταση; Γιατί μόλις παρεμβαίνω, λένε «μου αφαίρεσε τον λόγο» κ.λπ.. Τα ξέρουμε αυτά.

Κλείστε, κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Εμείς προφανώς και στηρίζουμε τη δημιουργία του Κέντρου. Το είπαμε και χθες στην επιτροπή. Υπάρχουν κάποια ερωτήματα που τα θέσαμε και περιμένουμε απάντηση από τον αρμόδιο Υφυπουργό.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κύριε Ρουσόπουλε, έχετε τον λόγο, όπως είπα από την αρχή. Κάποτε πρέπει να είμαστε και εντός Κανονισμού.

**ΘΕΟΔΩΡΟΣ ΡΟΥΣΟΠΟΥΛΟΣ:** Κύριε Πρόεδρε, δεν θα μείνω μόνο στην ευγενή παρέκκλισή σας -κι ευχαριστώ πολύ γι’ αυτή- αλλά στο ότι καλό είναι -βεβαίως οι Αρχηγοί των κομμάτων, όποιος συνάδελφος θέλει μπορεί να θέσει όποιο θέμα θέλει- όταν έχουμε πάρα πολύ σοβαρά ζητήματα, επειδή στο μέλλον θα τεθεί «δεν το είπατε τότε που έπρεπε», εγώ θα μείνω στο νομοσχέδιο. Θα μείνω, δηλαδή, σε αυτό το οποίο θα έχετε την καλοσύνη να μου δώσετε την ευκαιρία να πω. Γιατί δεν μπορεί να μην έχουμε παρατηρήσει όλοι διαβάζοντας διεθνώς στον Τύπο ή στον ελληνικό Τύπο ότι το μεγαλύτερο πρόβλημα που αντιμετωπίζουν οι χώρες του λεγόμενου «ανεπτυγμένου κόσμου» -και η χώρα μας από τις πρώτες- είναι το θέμα του δημογραφικού.

Σύμφωνα με μια μελέτη του ΟΟΣΑ, το 2050 το 28% του πληθυσμού στα δύο τρίτα των χωρών του ΟΟΣΑ θα είναι άνω των εξήντα πέντε ετών. Στον αντίποδα παρατηρούμε μια εκρηκτική πληθυσμιακή άνοδο των αναπτυσσομένων χωρών που δημιουργεί μεταναστευτικά ρεύματα προς τις αναπτυγμένες χώρες. Οι χώρες μέλη του ΟΟΣΑ δέχτηκαν 4,8 εκατομμύρια νέους μόνιμους μετανάστες το 2021, εκ των οποίων τα 2,1 εκατομμύρια ήταν στην Ευρωπαϊκή Ένωση. Άρα είναι ένα μεγάλο ζήτημα το οποίο δεν μπορεί να διαφεύγει της προσοχής μας, ειδικά όταν μας δίνεται η ευκαιρία να συζητήσουμε με αφορμή αυτή την κύρωση σύμβασης, αυτό το νομοσχέδιο που φέρνει το Υπουργείο Οικονομικών.

Ταυτόχρονα, αυξημένη ήταν και η αίτηση για άσυλο σε χώρες του ΟΟΣΑ, με αιτούντες ασύλου να προέρχονται στο μεγαλύτερο μέρος τους από το Αφγανιστάν, τη Συρία, τη Νικαράγουα. Η κατάσταση γίνεται ακόμα πιο περίπλοκη αν λάβουμε υπ’ όψιν τις διαπιστώσεις της Παγκόσμιας Τράπεζας που προβλέπει τον εκτοπισμό έως διακοσίων δεκαέξι εκατομμυρίων ανθρώπων μέχρι το 2050 λόγω της κλιματικής αλλαγής και μόνο.

Αυτά, λοιπόν, τα φλέγοντα θέματα έρχονται να μπουν στο τραπέζι της έρευνας εδώ στην πατρίδα μας, την Ελλάδα, με το Κέντρο του ΟΟΣΑ το οποίο δημιουργείται. Και στο Κέντρο του ΟΟΣΑ οι έρευνες θα οδηγήσουν σε απαντήσεις, σε ερωτήματα, ενδεχομένως προτάσεις και λύσεις γιατί αυτά είναι που απασχολούν την καθημερινότητά μας. Όχι ότι τα υπόλοιπα που ειπώθηκαν δεν την απασχολούν, να μην παρεξηγηθώ.

Όμως, μιας και το νομοσχέδιο μας δίνει αυτή την ευκαιρία, ας μην την αφήσουμε να πάει χαμένη για να έρθουμε εκ των υστέρων και να πούμε ότι όταν έπρεπε να κουβεντιάζουμε για το πώς συρρικνώνεται ο πληθυσμός της Ελλάδος εμείς λέγαμε για κάτι άλλο -σημαντικό, δεν λέω- αλλά πάντως όχι της παρούσης συγκυρίας, τουλάχιστον σε αυτή τη συνεδρίαση της Βουλής.

Κυρίες και κύριοι συνάδελφοι, το Κέντρο αυτό ξεκίνησε εδώ και αρκετό καιρό. Υπογράφηκε στην Αθήνα στις 10 Ιανουαρίου το 2023 από τον Γενικό Γραμματέα του Οργανισμού τον Ματίας Κόρμαν και τον παριστάμενο Υπουργό Οικονομικών τον κ. Σταϊκούρα και τον Υπουργό Ψηφιακής Διακυβέρνησης τον κ. Πιερρακάκη. Για την ίδρυση του Κέντρου αυτού ελήφθησαν υπ’ όψιν παρόμοιες συμφωνίες που έχουν γίνει μεταξύ κρατών-μελών του ΟΟΣΑ για ανάλογα κέντρα τα οποία υπάρχουν σε κάποιες άλλες χώρες.

Είναι πάνω από είκοσι τα κέντρα που υπάρχουν και ουσιαστικά παγκοσμίως συζητούν για διάφορα θέματα. Τα διεθνή κέντρα του ΟΟΣΑ για παράδειγμα έχουν ως σκοπό είτε την ενημέρωση σχετικά με το έργο του οργανισμού και την προώθηση της συνεργασίας με δημόσιους και ιδιωτικούς φορείς, όπως είναι τα Περιφερειακά Κέντρα του ΟΟΣΑ στο Βερολίνο, στο Τόκιο και στην Ουάσιγκτον, είτε τη μελέτη συγκεκριμένων θεματικών όπως είναι το Κέντρο του ΟΟΣΑ στο Τρέντο της Ιταλίας για την τοπική ανάπτυξη.

Αντιλαμβανόμαστε, λοιπόν, τη βαρύτητα που έχει η επιλογή μιας χώρας όπως είναι η δική μας για την ίδρυση του επόμενου διεθνούς κέντρου του οργανισμού, επιλογή που έρχεται κατόπιν σχετικής πρότασης του Πρωθυπουργού Κυριάκου Μητσοτάκη προς τον Γενικό Γραμματέα του ΟΟΣΑ τον Ιούλιο του 2021 και η οποία κατέληξε στην υπογραφή αυτής της συμφωνίας.

Η κύρωση της συμφωνίας έρχεται σήμερα στη Βουλή. Αυτή είναι μια διαδικασία που την γνωρίζουν όλοι όσοι έχουν ασχοληθεί με τον Κανονισμό της Βουλής. Γιατί άκουσα κάποιον συνάδελφο από κόμμα της Αντιπολίτευσης να λέει ότι εκ των υστέρων έρχεται να συζητηθεί στη Βουλή. Είναι μια συμφωνία που κυρώνεται από την Ολομέλεια της Βουλής.

Η λειτουργία του Κέντρου θα στηριχθεί σε δύο βασικούς πυλώνες: Σε ένα ψηφιακό παρατηρητήριο δυναμικής του πληθυσμού το οποίο θα παρακολουθεί τη μεταβαλλόμενη σύνθεση και κατανομή του παγκόσμιου πληθυσμού και σε ένα διεθνές συνέδριο στην Κρήτη για τον διάλογο για τον πληθυσμό. Η διεξαγωγή του συνεδρίου στην Κρήτη και συγκεκριμένα στα Χανιά θα γίνεται σε ετήσια βάση και θα έχει ιδιαίτερα σημαντικά οφέλη για την τοπική κοινωνία. Αντιστοίχως, σημαντικά οφέλη είχε για την τοπική κοινωνία των Δελφών το Συνέδριο των Δελφών, το οποίο είναι πλέον παγκοσμίου φήμης και το οποίο αναλαμβάνει να συνδιοργανώνει αυτό το συνέδριο που θα γίνεται κάθε χρόνο στα Χανιά της Κρήτης.

Οι εγκαταστάσεις του Κέντρου θα είναι στο Υπουργείο Ψηφιακής Διακυβέρνησης. Προσωπικά εμένα με συγκινεί η ιδέα, καθώς ως Υπουργός Επικρατείας το 2004 είμαι εκείνος ο οποίος έχτισε αυτό το κτήριο που παραμένει και σήμερα το πιο μοντέρνο κτήριο Υπουργείου στην Ελλάδα. Το Υπουργείο Ψηφιακής Διακυβέρνησης το οποίο στεγάζεται σε αυτό το κτήριο, λοιπόν, θα αναλάβει την παροχή λειτουργικής υποστήριξης για τις δραστηριότητες του Κέντρου, για τον συντονισμό των εργασιών και για τη δημιουργία του Κέντρου αυτού.

Αυτό φυσικά δεν αποκλείει, όπως τόνισε χθες ο Υπουργός Οικονομικών κ. Σταϊκούρας, τη συμμετοχή και άλλων Υπουργείων στην όλη προσπάθεια, ενώ σε μεταγενέστερο στάδιο θα καθοριστεί και ο τρόπος συνεργασίας με την πανεπιστημιακή κοινότητα, η οποία θα ωφεληθεί αναμφίβολα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Θέλω μόνο λίγα δευτερόλεπτα ακόμα, κύριε Πρόεδρε, για να απαντήσω κατ’ αρχάς σε συναδέλφους από την Αντιπολίτευση, οι οποίοι με εμβρίθεια κι έχοντας διαβάσει το νομοσχέδιο αναφέρθηκαν στο θέμα των πνευματικών δικαιωμάτων. Τα πνευματικά δικαιώματα σε έναν διεθνή οργανισμό ανήκουν στον οργανισμό, αλλά δεν σημαίνει ότι δεν μπορεί να τα χρησιμοποιήσει ο οποιοσδήποτε.

Ένας οργανισμός, λοιπόν, όπως ο ΟΟΣΑ διατηρεί τα πνευματικά δικαιώματα για τις εκδόσεις. Όλα τα στοιχεία τα οποία θα αποτελούν αποτέλεσμα της έρευνας που θα γίνεται είναι στη διάθεση της χώρας μας και δεν ισχύει αυτό που ειπώθηκε από συνάδελφο του ΜέΡΑ25 ότι δεν θα είναι στη διάθεσή μας και θα μπορεί να τα χρησιμοποιεί μόνο ο ΟΟΣΑ και όχι εμείς. Είναι σαν τα βιβλία του κ. Γιάνη Βαρουφάκη που κυκλοφορούν διεθνώς. Έχει το copyright ο συγγραφέας, όπως έχει το copyright και ο εκδοτικός του οίκος και μπορούμε όλοι οι υπόλοιποι να το διαβάσουμε ή να χρησιμοποιήσουμε κάτι από όλα αυτά. Δεν απαγορεύεται σε κανέναν. Άρα, λοιπόν, θέλω να φύγει αυτή η εικόνα που δημιουργήθηκε σχετικά με το ότι εδώ απαγορεύεται να χρησιμοποιήσουμε τα στοιχεία τα οποία θα είναι αποτέλεσμα αυτής της έρευνας στην Ελλάδα.

Με αυτό και για να μην κουράσω το Σώμα, να ευχαριστήσω και να ευχηθώ στο Κέντρο καλή αρχή και καλή επιτυχία.

**ΠΡΟΕΔΡΕΥΩΝ (Αθανάσιος Μπούρας):** Ζήτησε και έχει τον λόγο ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, αγαπητέ Πρόεδρε, που μόλις μου δώσατε τον λόγο. Ευχαριστώ τον κύριο που καθάρισε, ενώ δεν όφειλε να πάρει αυτό το υγειονομικό ρίσκο.

Κυρίες και κύριοι Βουλευτές, κύριε Υπουργέ, αγαπητέ κύριε Πρόεδρε, όπως όλοι στην Ελλάδα ξέρουν, σήμερα κλείνουν δύο εβδομάδες από τη μαζική δολοφονία πενήντα επτά μέχρι τώρα συμπολιτών μας, νεότατων στη συντριπτική πλειοψηφία τους, οι οποίοι δολοφονήθηκαν από το μνημονιακό πολιτικό προσωπικό της χώρας τα τελευταία δεκατρία χρόνια. Είναι πανθομολογούμενο ότι δολοφονήθηκαν με αυτόν ακριβώς τον τρόπο και ότι ευθύνη πολιτική έχουν και τα τρία κόμματα που έδωσαν παρατάσεις στη «SIEMENS» για να μην έχει εγκατασταθεί ακόμα το σύστημα αυτόματης αποφυγής σύγκρουσης.

Δεν θα μείνω, όμως, σε αυτό αυτή τη στιγμή. Θα μείνω για ένα λεπτό στην εμφάνιση πριν από μία εβδομάδα του Πρωθυπουργού, του ανθρώπου που εκτελεί χρέη πρωθυπουργού και παράλληλα είναι και ανώνυμη εταιρεία της πατρίδας μας, του Κυριάκου Μητσοτάκη, ο οποίος βγήκε μια εβδομάδα, αφού είπε ότι είναι ανθρώπινο λάθος και ότι φταίει ο σταθμάρχης, να πει τι στον ελληνικό λαό; Ότι τελικά φταίει κι αυτός, αλλά δεν φταίει μόνο αυτός, φταίνε και όσοι κυβέρνησαν πριν, αλλά αυτά είναι ασήμαντα, ούτε λίγο ούτε πολύ, μπροστά στη βασική ευθύνη την οποία έχει -τι άλλο, ελληνικέ λαέ;- και ο συνδικαλισμός. Για το φονικό είπε ο Πρωθυπουργός σου ότι φταίει ο συνδικαλισμός! Αυτό είπε ο κ. Μητσοτάκης και μάλιστα κήρυξε και ανένδοτο αγώνα κατά του συνδικαλισμού ο δήθεν υπεύθυνος Πρωθυπουργός της πατρίδας μας.

Έχω να πω στον κ. Μητσοτάκη και στα τρία μνημονιακά κόμματα ότι η Κυβέρνηση αυτή έχει πέσει. Εδώ στη Βουλή δεν ξέρω αν τυγχάνει ακόμα κάποιας στήριξης. Εκεί έξω, όμως, ελληνικέ λαέ, αυτή η Κυβέρνηση έχει πέσει εδώ και δύο εβδομάδες, είναι στο πάτωμα και σέρνεται. Και απόδειξη ότι λέω την απόλυτη αλήθεια είναι ότι σήμερα για δέκατη φορά θα πήξει η Αθήνα μας, όπως ακριβώς έγινε ακόμα και στη Νίσυρο.

Και είναι χαρακτηριστικό αυτό, κύριε Πρόεδρε. Δεν είναι μόνο η Αθήνα. Δεν είναι Θεσσαλονίκη. Δεν είναι η Πάτρα. Δεν τα αστικά κέντρα. Είναι και οι εσχατιές της Ελλάδας. Είναι και οι ακριτικές περιοχές. Η Πρόεδρος της Δημοκρατίας σας. Ξέρετε ποια. Αυτή που πήρε το προεδριλίκι, για να περάσει ότι οι Σκουριές δεν βλάπτουν το περιβάλλον μας. Αυτή η Πρόεδρος της Δημοκρατίας σας τόλμησε να πάει στη Νίσυρο πριν από μια εβδομάδα. Είδατε τι της έκαναν οι μαθητές; Ξέρετε να είναι κομματικοποιημένοι οι μαθητές του δημοτικού και του γυμνασίου στη Νίσυρο; Εγώ ξέρω ότι δεν είναι. Ξέρω το γενικό αίσθημα του ελληνικού λαού.

Η συγκέντρωση η μεγαλειώδης που έχει ήδη ξεκινήσει και θα είναι όπως αυτές που γίνονται κάθε δύο μέρες και θα γίνονται μέχρι να πέσετε, μέχρι να καταρρεύσετε με πάταγο, αυτή η συγκέντρωση δείχνει ότι η Κυβέρνησή σας και όλες οι ενδεχόμενες μελλοντικές κυβερνήσεις μνημονιακών κομμάτων είναι επιτέλους -δόξα σοι ο Θεός- ένα σκοτεινό, κατάμαυρο παρελθόν γι’ αυτή τη χώρα.

Ξέρετε τι σας ανέτρεψε; Κανένα κόμμα, κανένας Βαρουφάκης, κανένας άλλος πολιτικός Αρχηγός, κανένας κομματικός σχηματισμός. Σας ανέτρεψε, όπως πάντα γίνεται στην ιστορία της ανθρωπότητας, ένα πλήρως ακηδεμόνευτο κίνημα που πηγάζει από τις καρδιές των νέων συνανθρώπων μας. Αυτό το κίνημα σάς ανέτρεψε και από αυτό θα ανατραπείτε.

Είπε ο επαγγελματίας διαγγελματίας-ανώνυμη εταιρεία Πρωθυπουργός σας ανερυθρίαστα, χωρίς ίχνος ντροπής για τις δολοφονίες στις οποίες είναι απόλυτα συμμέτοχος, ότι μέχρι τον Σεπτέμβρη θα το έχουν λύσει. Ξέρετε, κύριε Σταϊκούρα -μην το παίρνετε προσωπικά, το λέω επειδή εκπροσωπείτε την Κυβέρνηση ως Υπουργός- πόσο σας εξέθεσε έτσι; Αν μέχρι τον Σεπτέμβριο θα το έχει λύσει ο Πρωθυπουργός σας, που δεν ξέρει καν την άλλη εβδομάδα αν θα είναι Πρωθυπουργός μας, τότε πώς και δεν το έλυσε -έξι μήνες είναι μέχρι το Σεπτέμβρη- στα οκτώ εξάμηνα που μεσολάβησαν της πρωθυπουργίας του; Γιατί δεν είχε βούληση; Γιατί δεν τον ένοιαζε; Γιατί δεν τον ενημέρωσαν; Μάθετε και πείτε στον ελληνικό λαό. Εκτίθεται ο πρωθυπουργός που λέει ότι είναι ζήτημα πέντε μηνών, όταν κυβερνάει τέσσερα χρόνια, και το καταλαβαίνουν και οι πέτρες αυτό.

Με συγχωρείτε που είμαι ταραγμένος. Θα κοιτάξω να ηρεμήσω. Έχω όχι πολύ χρόνο ακόμα. Θα σας ζητήσω, κύριε Πρόεδρε, να μου δώσετε ένα-ενάμισι λεπτό. Ελπίζω να τύχω αυτής της εξυπηρέτησης. Το έχω μεγάλη ανάγκη. Σας ευχαριστώ από καρδιάς.

Ο Πρωθυπουργός σας εξετέθη, λοιπόν, ανεπανόρθωτα λέγοντας ότι είναι ζήτημα πέντε μηνών. Εξετέθη ο ίδιος. Εξετέθη ο Αλέξης Τσίπρας, που κυβέρνησε τέσσερα χρόνια και κάτι. Εξετέθη ο Αντώνης Σαμαράς. Εξετέθησαν όλοι όσοι από το 2008, που έπρεπε να έχει εγκατασταθεί το καταραμένο σύστημα της «SIEMENS» αυτόματης αποφυγής σύγκρουσης, έδιναν παρατάσεις. Με την απλή δήλωση του Πρωθυπουργού είναι ζήτημα πέντε μηνών. Να το καταλάβει ο κόσμος. Το έχει καταλάβει πολύ πριν από τα κόμματα.

Θα σας ανατρέψει ένα ακηδεμόνευτο κίνημα που πηγάζει από τις ψυχές και τις καρδιές των παιδιών σας. Το τρέμετε. Είναι ενδεικτικό ότι όχι μόνο ο Πρωθυπουργός δεν έχει έρθει στη Βουλή δύο εβδομάδες μετά το φονικό, αλλά δεν έχει έρθει ούτε ο Αρχηγός της Αξιωματικής Αντιπολίτευσης. Τι πολιτικό σύστημα είναι αυτό και δεν ντρέπεται κανένας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πριν κλείσω, θα φτάσουμε στο τι κάνετε σε αυτές τις περιπτώσεις. Ξέρετε τι κάνετε; Ό,τι κάνατε χθες τη νύχτα στα δικαστήρια του Βόλου. Θα καταθέσω στα Πρακτικά την επαίσχυντη διαδικασία του Υπουργού δήθεν Προστασίας του Πολίτη, που είναι ο Υπουργός που σκοτώνει τους πολίτες, του κ. Θεοδωρικάκου, όταν δεν συγκαλύπτει τις οικογενειακές του ιστορίες. Αυτός είναι ο Υπουργός σας.

Ο κ. Γιάννης Μάγγος είναι ένας σπάνιος άνθρωπος, ένας άνθρωπος που έχει δηλώσει ότι συνάντησε τους δολοφόνους του παιδιού του. Ξέρετε ποιοι ήταν αυτοί; Τρεις αστυνομικοί και ένας βαθμοφόρος, που συνέλαβαν το παιδί, επειδή είχε το θράσος να συμμετάσχει μόνο και μόνο σε μια συγκέντρωση οικολογική της πόλης του. Γύρναγε με το παπί του, το άφησε στο πλάι, για να συμμετάσχει ως υπεύθυνος πολίτης. Τον έσπασαν στο ξύλο, τον πήγαν στο τμήμα με σπασμένα πλευρά, όπως λέει η ιατροδικαστική έκθεση. Τον χτύπαγαν έξι ώρες με γροθιές στα πλευρά. Αυτός ο άνθρωπος πέθανε είκοσι οκτώ μέρες μετά, αν δεν κάνω λάθος. Πέθανε, γιατί κατέρρευσε φυσικά από την αντιμετώπιση του κράτους και του Υπουργού Προστασίας του Πολίτη σας. Χθες ο μπαμπάς του πήγε στο δικαστήριο και τον σκότωσαν στο ξύλο τα ΜΑΤ σας και δεν ντρέπεται πάλι κανείς!

Έχω φωτογραφίες στις οποίες είναι ο κ. Μάγγος χτυπημένος, να δει ο ελληνικός λαός. Είναι ο κ. Μάγγος στο πάτωμα, είναι η γυναίκα του, που τον υποστηρίζει, είναι ο άνδρας των ΜΑΤ, κύριε Υπουργέ, με τα στοιχεία Δ1-2, για τον οποίο ζήτησαν από τη δικαστίνα της έδρας να διατάξει αμέσως αυτόφωρη σύλληψη και αρνήθηκε να το κάνει. Το έχουμε, όμως, και τελικά θα περάσει ΕΔΕ και θα συλληφθεί κάποια μέρα. Χτύπησε τον άνθρωπο. Και θέλετε να δείτε και την τελευταία φωτογραφία, που αποκαλύπτει ακριβώς τη λειτουργία του κράτους σας; Το τελευταίο που έχω είναι μια φωτογραφία με ένα πιστόλι στο πάτωμα ενός ανδρός της Αστυνομίας. Έμεινε κάτω και θα τη φέρω. Είναι εκεί στα έδρανά μου. Μου τη φέρνετε, αγαπητέ συνάδελφε, να την καταθέσω;

Καταθέτω στα Πρακτικά πώς πολτοποιείτε οποιονδήποτε πάει να βρει το δίκιο του για το δολοφονημένο παιδί του. Ο κ. Λογιάδης τα κατέθεσε για λογαριασμό του ΜέΡΑ25. Είναι ένα περίστροφο σαρανταπεντάρι, κύριε Υπουργέ. Μισή ώρα ήταν πριν το μαζέψουν οι περαστικοί. Ανήκει σε άνδρες των ΜΑΤ σας ανεκπαίδευτους, ανήκει σε άνδρες που ξέρουν μια χαρά να τουλουμιάζουν μπαμπάδες δολοφονημένων παιδιών, όταν πάνε να μπουν στο δικαστήριο. Τον χτύπησαν. Δείτε το. Είναι ένα περίστροφο.

(Στο σημείο αυτό ο Βουλευτής κ. Κλέων Γρηγοριάδης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, δεν θα κάνω κατάχρηση. Ήσασταν ελαστικός μαζί μου και το εκτιμώ απεριόριστα.

Σταματήστε. Ο αυταρχισμός θα επιταχύνει τη λαϊκή εξέγερση. Η ρήξη είναι η μόνη απάντηση όχι στην κρίση, στον βόθρο του παρακράτους που έχετε φέρει. Μην το παίρνετε προσωπικά. Τον Κυριάκο Μητσοτάκη εννοώ. Έχει ονοματεπώνυμο το παρακράτος της χώρας.

Ευχαριστώ, κύριε Πρόεδρε, για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Ο κ. Σκανδαλίδης μήπως θέλει τον λόγο ως Κοινοβουλευτικός Εκπρόσωπος;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Θέλω να κάνω μια ερώτηση.

Κύριε Σταϊκούρα, νομίζω ότι η κ. Αντωνίου έθεσε κάποια ερωτήματα στα οποία πρέπει να απαντήσετε. Εκ των πραγμάτων πρέπει να απαντήσετε σε αυτά τα ερωτήματα και περιμένουμε την απάντησή σας.

**ΠΡΟΕΔΡΕΥΩΝ (Αθανάσιος Μπούρας):** Κάνετε κι εσείς το ίδιο λάθος, κύριε Σκανδαλίδη. Σήμερα έχουμε μια νομοθετική διαδικασία και όχι κοινοβουλευτικό έλεγχο. Υπάρχουν άλλες διαδικασίες και από εκεί και πέρα ο κύριος Υπουργός θα πράξει αυτό που νομίζει. Εγώ, όμως, οφείλω να προστατεύσω έστω κατ’ ελάχιστον τη διαδικασία.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Δεν είναι διαδικαστικό θέμα.

**ΠΡΟΕΔΡΕΥΩΝ (Αθανάσιος Μπούρας):** Εγώ σας έδωσα τον λόγο, προκειμένου να τοποθετηθείτε επί του σχεδίου νόμου. Δεν είπατε ούτε μία κουβέντα. Αν θέλετε, πείτε.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Σέβομαι και την προσήλωσή σας στον Κανονισμό.

**ΠΡΟΕΔΡΕΥΩΝ (Αθανάσιος Μπούρας):** Το γνωρίζω.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Επειδή είμαι Κοινοβουλευτικός Εκπρόσωπος, έχω δικαίωμα να κάνω οποιαδήποτε τοποθέτηση και ας μην έχει σχέση με το νομοσχέδιο.

Άκουσα την κ. Αντωνίου που έκανε μερικές καταγγελίες οι οποίες είναι σοβαρές και ζητώ από τον κύριο Υπουργό να απαντήσει. Αυτό δεν είναι αντικοινοβουλευτική διαδικασία. Είναι πολιτική. Θα μπορούσε θαυμάσια ο Υπουργός να ξεκαθαρίσει το θέμα, ώστε να μην υπάρχει κανένα πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Πριν δώσω τον λόγο στον κύριο Υπουργό, προκειμένου να ολοκληρωθεί η σημερινή διαδικασία, να κάνω μια ανακοίνωση στο Σώμα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα πέντε μαθήτριες και μαθητές και πέντε συνοδοί εκπαιδευτικοί από το Γενικό Λύκειο Γλαύκης Ξάνθης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Υπουργός Οικονομικών κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Πράγματι, άνοιξε μια πλατιά «βεντάλια» θεμάτων, στα οποία θα προσπαθήσω να τοποθετηθώ.

Θέλω ξεκινώντας, αφού έγιναν αρκετές τοποθετήσεις επί αυτού του θέματος, να επαναλάβω και από το Βήμα της Βουλής τη βαθιά μου θλίψη για το τραγικό δυστύχημα των Τεμπών, μια ανείπωτη τραγωδία που μας έχει συγκλονίσει όλους, απλώνοντας πέπλο βαθιάς εθνικής οδύνης.

Η ελληνική Κυβέρνηση ανέλαβε την πολιτική ευθύνη. Ενημερώνει θεσμικά και ουσιαστικά το ελληνικό Κοινοβούλιο και την ελληνική κοινωνία για την κατάσταση στις μεταφορές και δεσμεύεται να κάνει τα πάντα, ώστε να ενισχύσει την ασφάλεια των μετακινήσεων και να καταστήσει, όπως έχω πει και άλλη φορά από αυτό το Βήμα, τη χώρα μας πατρίδα των υψηλών προσδοκιών.

Και επειδή μιλάμε για τον ΟΟΣΑ και χθες έγιναν συζητήσεις επί αυτού, νομίζω ότι όλοι συγκλίνουν ότι, τουλάχιστον στο πεδίο της οικονομίας, τα έχουμε καταφέρει τουλάχιστον ικανοποιητικά. Διπλάσιοι ρυθμοί οικονομικής μεγέθυνσης από τον μέσο ευρωπαϊκό όρο, σημαντική μείωση της ανεργίας, αν και επίμονος και μεγάλο πρόβλημα σταθερά χαμηλότερος από τον μέσο όρο της Ευρώπης πληθωρισμός, σημαντικά μέτρα στήριξης της ελληνικής κοινωνίας, το τρίτο υψηλότερο ποσοστό σε όλη την Ευρώπη, σημαντική δημοσιονομική βελτίωση και σταθερότητα και, ναι, βελτίωση της σταθερότητας του χρηματοπιστωτικού συστήματος.

Ερωτήθην και γι’ αυτό το θέμα. Πράγματι, τις τελευταίες ημέρες το παγκόσμιο χρηματοπιστωτικό σύστημα βιώνει αναταραχές. Αναταραχές που πυροδότησε κυρίως η κατάρρευση της Silicon Valley Bank και η κάθετη πτώση της τιμής της μετοχής της Credit Suisse. Τα αίτια της κρίσης στις δύο μεριές του Ατλαντικού είναι διαφορετικά.

Στην περίπτωση της αμερικανικής τράπεζας, η κατάρρευση προήλθε πρωτίστως από σοβαρά λάθη στην επενδυτική πολιτική και στη διαχείριση κινδύνων της τράπεζας εν μέσω σύσφιξης της νομισματικής πολιτικής, αλλά και στα κενά στις εποπτικές πρακτικές για τράπεζες μικρού και μεσαίου μεγέθους στις Ηνωμένες Πολιτείες Αμερικής.

Στην περίπτωση της ελβετικής τράπεζας, τα προβλήματα όχι μόνο σημερινά, γνωστά εδώ και μεγάλο χρονικό διάστημα, φαίνεται να σχετίζονται με διάφορες ζημιές στα προηγούμενα έτη και με τις προθέσεις του βασικού μετόχου για τη μη παραδοχή πρόσθετης κεφαλαιακής ενίσχυσης, γεγονός που προκάλεσε την κατάρρευση της εμπιστοσύνης καταθετών και επενδυτών και ανάγκασε την κεντρική τράπεζα της Ελβετίας να προβεί σε δήλωση στήριξης.

Θα ήθελα να τονίσω ότι το παγκόσμιο τραπεζικό σύστημα είναι σε καλύτερη κατάσταση από το 2008, με βελτιωμένα επίπεδα ρευστότητας και κεφαλαιακής επάρκειας, αλλά και βελτιωμένο θεσμικό και κανονιστικό πλαίσιο εποπτείας. Το ελληνικό τραπεζικό σύστημα είναι σήμερα σαφώς σε καλύτερη θέση απ’ ό,τι ήταν πριν από τέσσερα χρόνια, ώστε να απορροφήσει τυχόν κλυδωνισμούς από τις διεθνείς αγορές.

Εξηγούμαι: Πρώτον, οι τράπεζες έχουν εξυγιάνει τους ισολογισμούς τους με τη χρήση του προγράμματος «ΗΡΑΚΛΗΣ», των οποίων οι εγγυήσεις δεν μπαίνουν στο δημόσιο χρέος, όπως με βεβαιότητα διάφορα πολιτικά κόμματα υποστήριζαν εδώ στη Βουλή, και διαθέτουν μονοψήφιους δείκτες μη εξυπηρετούμενων δανείων. Τον Ιούλιο του 2019 τα κόκκινα δάνεια στο χαρτοφυλάκιο των τραπεζών ήταν περίπου στο 44%. Τα παραλάβαμε στο 44%, όσο τα παραδώσαμε τον Ιανουάριο του 2015. Σήμερα, είναι στο 8,7%. Ήταν 8,7% τον Δεκέμβριο του 2022.

Δεύτερον, οι τράπεζες έχουν ενισχύσει σημαντικά τη ρευστότητα μέσα από δύο πυλώνες: αύξηση των καταθέσεων και πρόσβαση στις αγορές. Να είμαστε συγκεκριμένοι. Οι καταθέσεις την τελευταία τετραετία έχουν αυξηθεί κατά 30% ή 50 δισεκατομμύρια ευρώ και η πρόσβαση στις διεθνείς αγορές έχει ενισχυθεί με εκδόσεις τίτλων και κεφαλαιακών μέσων ύψους περίπου 12,5 δισεκατομμυρίων ευρώ.

Τρίτον, οι τράπεζες διατηρούν δείκτες κεφαλαιακής επάρκειας αρκετά πιο υψηλά του ελαχίστου ορίου. Το όριο αυτό είναι χαμηλό σε σχέση με αυτό που έχουν οι ελληνικές τράπεζες, που είναι 17,5% τον Δεκέμβριο του 2022.

Και, τέταρτον, οι τράπεζες έχουν επανέλθει σε κερδοφορία μετά από μια σειρά ζημιογόνων χρήσεων. Όλα αυτά είναι θετικά στοιχεία, που αποδεικνύουν ότι το τραπεζικό σύστημα σήμερα είναι σε πολύ καλύτερη θέση από ό,τι ήταν πριν από τέσσερα χρόνια.

Παρ’ όλα αυτά, δεν χωράει εφησυχασμός. Οι αβεβαιότητες παγκοσμίως είναι πολλές και οι προκλήσεις νέες και μεγάλες. Η Κυβέρνηση σε συνεργασία με τις αρμόδιες εποπτικές αρχές παρακολουθεί τις εξελίξεις και θα συνεχίσει να μεριμνά για τη διασφάλιση της αναγκαίας χρηματοπιστωτικής σταθερότητας.

Συνεπώς, όπως αποδεικνύεται από την παράθεση των στοιχείων που έχω κάνει, ενδεικτικά για την πορεία της ελληνικής οικονομίας αλλά και του χρηματοπιστωτικού συστήματος έχουμε κερδίσει ως Ελλάδα όλοι μαζί συλλογικά πολλές μάχες και μπορούμε να κερδίσουμε και τη μάχη του εκσυγχρονισμού του κράτους, αλλά με ψυχραιμία, με αποφασιστικότητα και με δημιουργική δράση. Μπορούμε να αποκτήσουμε ένα καλύτερο κράτος, με περισσότερη λογοδοσία, περισσότερη αποτελεσματικότητα και μεγαλύτερη διαφάνεια. Αυτό, όμως, απαιτεί ευθύνη, ατομική και συλλογική. Ευθύνη από όλους μας!

Να έρθω τώρα σε άλλα ερωτήματα που ετέθησαν. Ακούω σήμερα και διαβάζω τις τελευταίες ημέρες για διατάξεις, για διάφορες διατάξεις που δήθεν θα έφερνε το Υπουργείο Οικονομικών στη Βουλή. Το νομοσχέδιο κατατέθηκε χθες το βράδυ, αυτές οι διατάξεις δεν υπάρχουν. Συνεπώς, όπως καταλαβαίνετε, η πραγματικότητα διαψεύδει όλους αυτούς οι οποίοι έγραψαν ή είπαν εντός Αιθούσης διάφορα.

Άκουσα δε και για τροπολογίες, κύριοι συνάδελφοι. Αφού το νομοσχέδιο κατατέθηκε χθες, πώς θα έχουμε τροπολογίες ήδη;

Άρα βλέπετε ποιο είναι το νομοσχέδιο. Δεν ισχύει τίποτα από όλα αυτά τα οποία ακούστηκαν σε αυτή την Αίθουσα.

Τώρα, επί του πυρήνα του νομοσχεδίου. Σε τέσσερα ερωτήματα θα προσπαθήσω να απαντήσω. Το πρώτο είναι ποια είναι η σχέση με τον ΟΟΣΑ και ποιος είναι ο ρόλος του ΟΟΣΑ. Έχει αξία αυτός ο οργανισμός στις μέρες μας; Πέρα και πάνω από τις διάφορες τοποθετήσεις που μπορεί να ακούω σε αυτή την Αίθουσα, το τελευταίο χρονικό διάστημα ο ΟΟΣΑ έπαιξε έναν πολύ σημαντικό ρόλο. Έναν πολύ σημαντικό ρόλο, που μου έθεσε χθες κατά τη διάρκεια της συζήτησης στην επιτροπή συνάδελφος από την Αξιωματική Αντιπολίτευση, ο κ. Κουρουμπλής, και αναφέρομαι στο διεθνές φορολογικό σύστημα.

Πράγματι, η ισχύουσα δομή του διεθνούς φορολογικού συστήματος δεν μπορεί να ανταποκριθεί στις νέες προκλήσεις της ψηφιακής εποχής. Το ζήτημα της μεταφοράς κερδών σε χώρες με χαμηλή φορολογία δημιουργεί εντεινόμενες προκλήσεις, με τον φορολογικό ανταγωνισμό να ενισχύεται, απαιτώντας νέους τρόπους σχεδιασμού του παγκόσμιου φορολογικού συστήματος.

Στο πλαίσιο αυτό, τον Οκτώβριο του 2021 επιτεύχθηκε συμφωνία σε επίπεδο ΟΟΣΑ για τη θέσπιση νέας διεθνούς φορολογικής αρχιτεκτονικής, βασιζόμενη σε δύο πυλώνες. Ο πρώτος πυλώνας θεσπίζει κανόνες για τη δικαιότερη κατανομή δικαιωμάτων φορολόγησης στις χώρες επί των κερδών των μεγαλύτερων επιχειρήσεων. Σε αυτόν τον πυλώνα υπάγονται όλες οι πολυεθνικές εταιρείες, ανεξαρτήτου δραστηριότητας, πλην των εξορυκτικών δραστηριοτήτων και των ρυθμιζόμενων χρηματοοικονομικών υπηρεσιών, με παγκόσμιο κύκλο εργασιών άνω των 20 δισεκατομμυρίων ευρώ και με κερδοφορία -κέρδη προ φόρων προς έσοδα- άνω του 10%.

Ο δεύτερος πυλώνας στοχεύει στην αντιμετώπιση του επιθετικού φορολογικού σχεδιασμού, με τη θέσπιση ελάχιστης φορολόγησης των πολυεθνικών επιχειρήσεων, ώστε να αποτραπεί η μεταφορά των κερδών σε φορολογικούς παραδείσους. Για επιχειρήσεις με κύκλο εργασιών 750 εκατομμύρια ευρώ προτείνεται συντελεστής φορολόγησης τουλάχιστον 15%.

Από πλευράς Ευρωπαϊκής Ένωσης ολοκληρώθηκε η υιοθέτηση οδηγίας για την εφαρμογή του δεύτερου πυλώνα στην Ευρωπαϊκή Ένωση.

Άρα βλέπουμε έναν σημαντικό ρόλο του ΟΟΣΑ για αυτά που εκφράζετε και εσείς, τα κόμματα της Αντιπολίτευσης, πολλές φορές σ’ αυτή την Αίθουσα ως εύλογη αγωνία.

Το Υπουργείο Οικονομικών παρακολούθησε στενά και συμμετείχε ενεργά από την αρχή σε ανώτατο επίπεδο στις σχετικές συζητήσεις του ΟΟΣΑ, ενώ μέσω των εντατικών και των αποτελεσματικών διμερών επαφών και της εξαιρετικής συνεργασίας με τον ΟΟΣΑ καταβάλαμε εντατικές προσπάθειες για τη διασφάλιση των επιπτώσεων συμφωνίας σε ειδικότερες περιοχές του ευρωπαϊκού φορολογικού πλαισίου, όπως είναι, για παράδειγμα, η ναυτιλία.

Σε κάθε περίπτωση, συμμετέχοντας στη συμφωνία η Ελλάδα συνέβαλε στη διασφάλιση της ανταγωνιστικότητας του ευρωπαϊκού φορολογικού συστήματος και της ευρωπαϊκής οικονομίας, δεδομένου ότι οι πρωτοβουλίες επιβολής, όπως είχαν ακουστεί εδώ μέσα, μονομερών μέτρων φορολόγησης της ψηφιακής οικονομίας δεν διευκολύνουν την αντιμετώπιση των σημαντικών οικονομικών προκλήσεων, που απορρέουν κυρίως από τα νέα επιχειρηματικά μοντέλα.

Άρα βλέπουμε ότι ο ΟΟΣΑ -ο ρόλος και οι μελέτες του- πολύ πρόσφατα έχει αποκτήσει ιδιαίτερη σημασία σε ό,τι αφορά το παγκόσμιο φορολογικό σύστημα.

Το δεύτερο ερώτημα που τίθεται είναι το αντικείμενο το οποίο συζητάμε σήμερα. Είναι σημαντικό; Και αυτό έχει αξία για τη χώρα μας; Όπως είπε ο κ. Ρουσόπουλος και ουσιαστικά θα καταθέσω και εγώ κάποια επιχειρήματα, το αντικείμενο είναι εξαιρετικά σημαντικό σε παγκόσμιο επίπεδο και πανευρωπαϊκό επίπεδο -δεν είναι μόνο εθνικό- και για αυτό είναι επιτυχία ότι αυτό το κέντρο έγινε στην Ελλάδα, όταν το πρόβλημα είναι παγκόσμιο.

Οι βασικές συνιστώσες της δημογραφικής μεταβολής είναι η αύξηση του πληθυσμού, οι αλλαγές στην ηλικιακή σύνθεση του πληθυσμού και γήρανσης του πληθυσμού.

Στο πρώτο, η ταχεία αύξηση του πληθυσμού θέτει πολλές και μεγάλες προκλήσεις, όπως σίτιση, ένδυση, στέγαση, εκπαίδευση, υποδομές, ένταξη στην παραγωγική απασχόληση μεγάλου μέρους του πληθυσμού, περιβαλλοντική προστασία. Ο παγκόσμιος πληθυσμός είναι οχτώ δισεκατομμύρια και τα Ηνωμένα Έθνη προβλέπουν ότι θα ξεπεράσει τα εννιά δισεκατομμύρια έως το 2037, με επιβραδυνόμενο, όμως, ρυθμό αύξησης.

Σε άμεση συνάρτηση με την πληθυσμιακή αύξηση, η ηλικιακή σύνθεση ενός πληθυσμού αντανακλά κυρίως το ιστορικό γονιμότητας και θνησιμότητας. Ο νεαρότερος πληθυσμός συντελεί θετικά στην αύξηση της απασχόλησης και της αποταμίευσης. Αυτό ενισχύει την παραγωγική ικανότητα της οικονομίας σε κατά κεφαλήν βάση και ανοίγει ένα παράθυρο ευκαιρίας για ταχεία αύξηση του εισοδήματος και για μείωση της φτώχειας. Μεταξύ των κρατών-μελών της Ευρωπαϊκής Ένωσης η υψηλότερη διάμεση ηλικία το 2020 παρατηρήθηκε στην Ιταλία, μετά στη Γερμανία και την Πορτογαλία και ακολουθεί η Βουλγαρία και η Ελλάδα, ενώ κατά την περίοδο 2001 - 2020 η διάμεση ηλικία αυξήθηκε κατά επτά έτη και άνω στη Ρουμανία, στη Λιθουανία, στην Πορτογαλία, στην Ιταλία, στη Σλοβακία, στην Ισπανία και στην Ελλάδα. Αντιλαμβανόμαστε συνεπώς την ένταση και την έκταση του προβλήματος σε πανευρωπαϊκό επίπεδο.

Τέλος, η γήρανση του πληθυσμού είναι κυρίαρχη δημογραφική τάση του 21ου αιώνα. Η ηλικιακή ομάδα άνω των εξήντα πέντε ετών έχει φτάσει παγκοσμίως τα επτακόσια εκατομμύρια σήμερα. Η πρόκληση που αντιμετωπίζουν οι χώρες με ηλικιωμένο πληθυσμό είναι κατά κύριο λόγο το εισόδημα για τη φροντίδα των ηλικιωμένων αλλά και την αποτελεσματικότητα με την οποία τα θεσμικά όργανα και οι πολιτικές μπορούν να προάγουν την οικονομική και κοινωνική ασφάλεια μεταξύ των ηλικιωμένων με οικονομικά βιώσιμο τρόπο.

Εξετάζοντας το ποσοστό των ατόμων ηλικίας εξήντα πέντε ετών και άνω στον συνολικό πληθυσμό των κρατών-μελών της Ευρωπαϊκής Ένωσης η Ιταλία, η Ελλάδα, η Φινλανδία, η Πορτογαλία, η Γερμανία και η Βουλγαρία έχουν τα υψηλότερα ποσοστά. Κατά την περίοδο 2001 - 2020 παρατηρήθηκε αύξηση του ποσοστού ηλικίας των ατόμων ηλικίας άνω των εξήντα πέντε ετών σε όλα τα κράτη-μέλη της Ευρώπης, από τη μεγαλύτερη αύξηση στη Φινλανδία, κατά 7%, μέχρι τη χαμηλότερη στο Λουξεμβούργο, 1%.

Όταν έχουμε, συνεπώς, αυτές τις προκλήσεις σε παγκόσμιο, πανευρωπαϊκό και προφανώς εθνικό επίπεδο, είναι ιδιαίτερα σημαντικό το ότι αυτό το κέντρο γίνεται στην Ελλάδα. Δηλαδή, οι παγκόσμιοι και οι περιφερειακοί δημογραφικοί δείκτες των χωρών έχουν αλλάξει δραματικά από τις αρχές της δεκαετίας του 1950 και οδεύουν προς εξίσου δραματικές αλλαγές τις επόμενες δεκαετίες.

Θεωρώ συνεπώς ότι, λαμβάνοντας υπ’ όψιν τον ρόλο του ΟΟΣΑ τα τελευταία χρόνια, και τοποθετήθηκα απαντώντας στο πρώτο ερώτημα και το μεγάλο πρόβλημα που αντιμετωπίζουμε σε παγκόσμιο, πανευρωπαϊκό και εθνικό επίπεδο, απαντώντας στο δεύτερο ερώτημα, καταδεικνύεται γιατί είναι ιδιαίτερα σημαντικό να προχωρήσουμε σε αυτή την κύρωση, την κύρωση της συμφωνίας που σήμερα συζητάμε.

Τι περιλαμβάνει συνεπώς η κύρωση; Είναι το τρίτο ερώτημα. Με το προτεινόμενο σχέδιο νόμου κυρώνεται η συμφωνία μεταξύ της Ελληνικής Δημοκρατίας και του ΟΟΣΑ για την ίδρυση κέντρου ΟΟΣΑ στην Κρήτη για τον πληθυσμό. Πράγματι, αυτή η συμφωνία υπεγράφη στις 10 Ιανουαρίου του 2023 μεταξύ αφ’ ενός του ΟΟΣΑ, εκπροσωπούμενου από τον Γενικό Γραμματέα του, και αφ’ ετέρου από την Ελληνική Δημοκρατία, εκπροσωπούμενη από τον Υπουργό Οικονομικών και τον Υπουργό Ψηφιακής Διακυβέρνησης.

Στόχος είναι και σκοπός η ανάδειξη πολιτικών για το δημογραφικό και τη μετανάστευση, η ανάλυση ζητημάτων που αφορούν τη διασπορά και η αντιμετώπιση προκλήσεων που αφορούν στην αγορά εργασίας και τον πληθυσμό.

Όπως προβλέπεται στο προοίμιο της συμφωνίας, το Υπουργείο Οικονομικών αναλαμβάνει τον συντονισμό του έργου της δημιουργίας του κέντρου και το Υπουργείο Ψηφιακής Διακυβέρνησης αναλαμβάνει την παροχή υποστήριξης για τις λειτουργίες και τις δραστηριότητες του κέντρου. Επίσης, προβλέπεται ότι το νέο θεματικό κέντρο του ΟΟΣΑ στην Κρήτη για τον πληθυσμό θα υποστηρίζουν ενεργά ο Δήμος Χανίων και το Οικονομικό Φόρουμ των Δελφών. Προς τον σκοπό αυτό υπεγράφη μεταξύ αυτών, του δήμου δηλαδή και του οικονομικού φόρουμ και του ΟΟΣΑ, ξεχωριστό μνημόνιο συνεργασίας, το οποίο, όπως είχα δεσμευτεί χθες κατά τη διάρκεια της συζήτησης στην επιτροπή, το καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα πάμε νομίζω στο τέταρτο ερώτημα, ποιες είναι οι ωφέλειες. Οι ωφέλειες νομίζω είναι σημαντικές. Τις ανέπτυξα και χθες και τις επαναλαμβάνω κωδικοποιημένα σήμερα. Για την Ελλάδα όλα αυτά τα ζητήματα του πληθυσμού είναι ζωτικά, αρχίζοντας από το δημογραφικό και φτάνοντας στην αξιοποίηση της διασποράς μας. Η λειτουργία αυτού του κέντρου θα φέρει στην Ελλάδα γνώση και εμπειρία από όλο τον κόσμο, αναμένεται να διαδραματίσει ενεργό ρόλο στην ενίσχυση των μελετών του πληθυσμιακού και του μεταναστευτικού ζητήματος και στη διαμόρφωση προτάσεων πολιτικών, οι οποίες θα συμπεριλαμβάνουν τα αποτελέσματα των μελετών αυτών. Επίσης, θα ωφεληθούν τα πανεπιστημιακά και τα ερευνητικά ιδρύματα της χώρας στη διασύνδεσή τους με την παγκόσμια ακαδημαϊκή και ερευνητική κοινότητα, ενώ θα λειτουργήσει θετικά για την περιφερειακή ανάπτυξη της Κρήτης.

Συνεπώς θεωρώ ότι η χώρα συνολικά και οι γεωγραφικές περιοχές αυτές θα βγουν ιδιαίτερα ωφελημένες από την ίδρυση και τη λειτουργία αυτού του κέντρου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών:«Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό».

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Εφόσον έχετε ολοκληρώσει, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Οικονομικών: «Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 76α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση.

Στο σημείο αυτό διακόπτουμε τη συνεδρίαση για τις 13.00΄.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Θα προχωρήσουμε τώρα με τα επόμενα δύο νομοσχέδια τα οποία είναι γραμμένα στη σημερινή συμπληρωματική ημερήσια διάταξη, δηλαδή τα νομοσχέδια του Υπουργείου Πολιτισμού και Αθλητισμού:

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025» και

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Συμφωνίας Συνεργασίας στους τομείς του Πολιτισμού και της Εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές».

Τα παραπάνω νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντιρρήσεις επί των κυρώσεων των συμφωνιών για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Θέλει κάποιος συνάδελφος να λάβει τον λόγο; Η Νέα Δημοκρατία είναι υπέρ, ο ΣΥΡΙΖΑ ήταν απών, νομίζω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εγώ θέλω να μιλήσω.

**ΠΡΟΕΔΡΕΥΩΝ (Χαράλαμπος Αθανασίου):** Από τον ΣΥΡΙΖΑ θα μιλήσει ο κ. Σκουρολιάκος Παναγιώτης για πέντε λεπτά.

Η Νέα Δημοκρατία και το ΜέΡΑ25 είναι υπέρ. Όμως, έχουμε πει ότι για ένα δίλεπτο μπορούν να μιλούν όλοι, το έχουμε καθιερώσει.

Κύριε Σκουρολιάκο, έχετε τον λόγο για πέντε λεπτά με ανοχή, όπως σε όλους, για να μιλήσετε και για τις δύο κυρώσεις ταυτόχρονα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Βεβαίως, κύριε Πρόεδρε, με γενναία ανοχή. Ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητούμε σήμερα τις κυρώσεις αυτών των δύο συμβάσεων μέσα στην πάνδημη κινητοποίηση του λαού μας εδώ, έξω ακριβώς από την Αίθουσα της Βουλής, στην πλατεία Συντάγματος και όχι μόνο, αλλά παντού στο κέντρο της Αθήνας, για την καταστροφική πολιτική της Νέας Δημοκρατίας, ζητώντας να ριχθεί άπλετο φως στο έγκλημα των Τεμπών.

Δεν δέχεται αυτός ο κόσμος που είναι έξω -ακούστε τον- τη διάχυση των ευθυνών και απαιτεί απόδοση ευθυνών εκεί που πρέπει, συγκεκριμένα. Όλοι οι κλάδοι που συμμετέχουν, εργαζόμενοι, φοιτητές, άνεργοι, συνταξιούχοι, βρίσκουν την ευκαιρία να αναδείξουν και τα δικά τους προβλήματα.

Οι γιατροί μιλάνε για την κατάρρευση του τομέα της υγείας, φέρνοντας ως παράδειγμα την εγκληματική μετατροπή του Ογκολογικού Παιδιατρικού Νοσοκομείου σε νομικό πρόσωπο ιδιωτικού δικαίου. Οι εκπαιδευτικοί απαιτούν την ενδυνάμωση του κοινωνικού κράτους, που εξασφαλίζει υψηλού επιπέδου δημόσια και δωρεάν παιδεία.

Όπως ακριβώς δηλώσαμε στην Επιτροπή Μορφωτικών Υποθέσεων για τα σχέδια νόμων που συζητάμε, η εθνική κυριαρχία στο διαχρονικό πολιτισμικό πλούτο, από αρχαιολογικούς χώρους και μνημεία μέχρι τα πιο λιτά κτερίσματα, το τελευταίο μαρμάρινο θραύσμα, είναι καθοριστικός παράγοντας για τη βιώσιμη ανάπτυξη της κοινωνίας μας.

Κοινός τόπος της πολιτικής σας, κυρίες και κύριοι της κυβερνητικής πλειοψηφίας, είναι η επιλεκτική ιδιωτικοποίηση, είτε πρόκειται για τα μουσεία είτε για κοινωνικά αγαθά του πολιτισμού μας, για το νερό, για καθετί που μπορεί να φέρει κέρδος στις μεγάλες επιχειρήσεις. Έτσι το δήθεν επιτελικό κράτος σας αντιμετωπίζει χωρίς σοβαρότητα κάθε ζήτημα που απασχολεί τον πολιτισμό, που αφορά τον πολιτισμό.

Αναφερθήκαμε στην επιτροπή διεξοδικά για τα προβλήματα που δημιούργησε η Κυβέρνηση στα θέματα των μουσείων, των αρχαιολόγων, των καλλιτεχνών, των πολιτισμικών υποδομών, τη χαοτική και μικροπολιτική κυβερνητική πολιτική αντιμετώπιση στο μείζον θέμα της πραγματικής επιστροφής των γλυπτών του Παρθενώνα. Τελευταία μάθαμε ότι βάλατε μια ΜΚΟ να συνδιαλεχθεί, αντί για το αρμόδιο ελληνικό κράτος.

Αυτή ακριβώς η σημασία ενός πραγματικά δομημένου, υπεύθυνου και σοβαρού κράτους είναι, όπως τονίσαμε και σας το ξαναλέμε τεκμηριωμένα, η απαραίτητη προϋπόθεση, για να εφαρμόσουμε επί της ουσίας προγράμματα και δράσεις πολιτιστικής συνεργασίας τόσο σε διμερές επίπεδο, όσο και με σημαντικούς εμβληματικούς διεθνείς φορείς και οργανισμούς.

Και επιμένουμε σε αυτό, γιατί είναι η δική μας προτεραιότητα, η δική μας αξιόπιστη πρόταση, η ανάπτυξη έργων και δράσεων πολιτισμικής συνεργασίας και δικτύωσης με όλους τους φορείς του πολιτισμού και είναι χιλιάδες, κρατικοί, συλλογικοί, μέσα από την τοπική αυτοδιοίκηση, από τα πανεπιστήμια και τους επιστημονικούς και πολιτισμικούς φορείς κύρους και προσφοράς σε όλη τη χώρα. Όλοι αυτοί είναι που θα δώσουν πλούτο και συνέχεια σε αυτό που το κράτος θα πρέπει να υποστηρίζει, την πολιτισμική συνεργασία σε διεθνές επίπεδο, δράσεις συνέργειας με τον τουρισμό, τη δημιουργία σύγχρονων υποδομών και ψηφιακών, έργα εξωστρεφούς προβολής του πολιτιστικού μας πλούτου, που να διασυνδέουν τον πολιτισμό με την τοπική κοινωνία. Και σε αυτό το πλαίσιο χρειάζεται να υπάρχει συνέχεια του κράτους σε όλα τα κρίσιμα ζητήματα του πολιτισμού. Είναι αναγκαία η εθνική κυριαρχία του πολιτισμικού μας πλούτου και η κατάλληλη θεσμική -από το κράτος και από το Κοινοβούλιο δηλαδή- στήριξη για σοβαρή και αξιόπιστη διεθνή παρουσία και συνεργασίες, που είναι ο ανταγωνιστικός λίθος της ελληνικής, εθνικής, πολιτισμικής, πολιτιστικής πολιτικής μας.

Οραματιζόμαστε μια μεταρρύθμιση αναπτυξιακή σε όλα τα μέτωπα με τη σφραγίδα του πολιτισμού. Βεβαίως, θα αποχωρήσουμε, όπως έχουμε αποφασίσει, δεν θα παραμείνουμε στην ψηφοφορία γι’ αυτές τις δύο κυρώσεις.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Σκουρολιάκο.

Τον λόγο έχει ο κ. Δημήτριος Κωνσταντόπουλος, ο ειδικός αγορητής του Κινήματος Αλλαγής.

Κύριε Κωνσταντόπουλε, παρακαλώ να μιλήσετε και για τις δύο κυρώσεις ταυτόχρονα, με την ανοχή του χρόνου που πάντοτε υπάρχει.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, να χαιρετίσω με τη σειρά μου τη μεγάλη πανεργατική απεργία όλων των συνδικάτων και των σωματείων και των πολιτών που σήμερα φωνάζουν στο Σύνταγμα για δικαίωση των αιτημάτων τους, σε ό,τι αφορά τα δικαιώματα των εργαζομένων τα οποία η Κυβέρνηση σήμερα συνθλίβει.

Κυρίες και κύριοι συνάδελφοι, ανείπωτη η τραγωδία των Τεμπών. Η Ελλάδα έχει βυθιστεί σε ένα μεγάλο πένθος. Στενοχώρια σε κοινωνία και πολίτες. Χάθηκαν ανθρώπινες ψυχές, νέοι άνθρωποι, και οι ευθύνες ουσιαστικά πρέπει να καταλογιστούν. Αυτό περιμένουμε. Όλα στο φως!

Θερμά συλλυπητήρια στις οικογένειες των θυμάτων. Γρήγορη ανάρρωση στους τραυματίες.

Ωστόσο, ένα μεγάλο «γιατί» θα πλανάται πάνω απ’ όλες τις σκιές που δημιουργήθηκαν αυτόν τον καιρό και η ευχή όλων είναι «Ποτέ ξανά!». Ωστόσο, η κοινωνία απαιτεί καταλογισμό και όχι, θα έλεγα, έναν απολογισμό και μόνο. Αναπαυμένα όλα αυτά τα νέα παιδιά εκεί που σήμερα κείτονται, με ευθύνες άλλων. Γι’ αυτό, λοιπόν, βαθύ το πένθος και να φτάσει το μαχαίρι στο κόκκαλο σε ό,τι αφορά τις ευθύνες, όπου κι αν βρίσκονται, όσο ψηλά κι αν βρίσκονται.

Αγαπητοί συνάδελφοι, σήμερα στις δύο κυρώσεις έρχεται κι ένα θέμα που αφορά τον πολιτισμό και θα σταθώ στην πρόσφατη δήλωση του Βρετανού Πρωθυπουργού κ. Σούνακ, ότι δεν τίθεται θέμα επιστροφής των γλυπτών του Παρθενώνα στην Ελλάδα.

Αγαπητοί συνάδελφοι, το τελευταίο διάστημα η συζήτηση αυτή για την επιστροφή των γλυπτών στη χώρα μας είναι πολύ έντονη. Να θυμίσω ότι πριν από λίγους μήνες ο Πρωθυπουργός κ. Μητσοτάκης έλεγε ότι υπήρχαν συστηματικές σιωπηρές διαπραγματεύσεις για την επιστροφή των γλυπτών, ενώ από την άλλη βλέπουμε ένα πινγκ-πονγκ ανάμεσα στο βρετανικό συμβούλιο και τη βρετανική κυβέρνηση. Τώρα ήρθε βέβαια ο κ. Σούνακ να κλείσει τις συζητήσεις για την επιστροφή των γλυπτών.

Κύριε Υπουργέ, κυρίες και κύριοι συνάδελφοι, ο επαναπατρισμός των γλυπτών του Παρθενώνα αποτελεί πλέον μια οικουμενική απαίτηση και αυτό πρέπει να τονιστεί. Πάγια η εθνική θέση όλων μας ότι η επιστροφή των γλυπτών πρέπει να είναι το σημαντικό γεγονός, να γυρίσουν δηλαδή τα γλυπτά στη γενέτειρά τους, θέση που έχει διατυπωθεί επί δεκαετίες στην UNESCO, η οποία μάλιστα το 2021 αναγνώρισε ότι το θέμα είναι διακυβερνητικό και όχι απλή διαφορά μεταξύ μουσείων.

Δεν αναγνωρίζουμε, λοιπόν, στη Βρετανία δικαιώματα επί των λαφύρων μιας κλοπής, δεν αναγνωρίζουμε καμμία κυριότητα, καμμία νομή και καμμία κατοχή στη Βρετανία. Είναι ένα θέμα που μας ενώνει όλους τους Έλληνες και δεν πρέπει να εργαλειοποιείται από κανέναν.

Προτείνω, λοιπόν, αυτό το θέμα, αγαπητοί συνάδελφοι, κύριε Υπουργέ, να έρθει στη Βουλή προς συζήτηση άμεσα.

Τώρα, στις σημερινές κυρώσεις, εισάγουμε προς κύρωση δύο διεθνείς συμβάσεις της χώρας μας στον χώρο του πολιτισμού. Συγκεκριμένα, κυρώνεται το εκτελεστικό πρόγραμμα της πολιτιστικής συνεργασίας μεταξύ Ελλάδας και Φιλιππίνων, μιας συμφωνίας που υπεγράφη τον Μάιο του 2022 και ήρθε προς κύρωση σχεδόν έναν χρόνο μετά, με καθυστέρηση σημαντική, θα έλεγα, αν αναλογιστεί κανείς ότι η συμφωνία αυτή ισχύει για την περίοδο 2022 - 2025.

Οι δύο χώρες υπέγραψαν το 1997 συμφωνία για μορφωτική συνεργασία και σήμερα θέτουν τις βάσεις για περαιτέρω ανάπτυξη και ενίσχυση των επαφών τους στον χώρο του πολιτισμού.

Ελλάδα και Φιλιππίνες, λοιπόν, θα ενθαρρύνουν την άμεση συνεργασία σε τομείς, όπως είναι η μουσική, ο χορός, το θέατρο, η αρχιτεκτονική, η αρχαιολογία. Για τον σκοπό αυτό, προβλέπεται η ανταλλαγή ειδικών, καλλιτεχνών και η διοργάνωση εκθέσεων, διαλέξεων και εργαστηρίων. Τέλος, προβλέπεται ότι τα μέρη θα ενεργοποιήσουν τη μεικτή επιτροπή Ελλάδος-Φιλιππίνων που προβλεπόταν στη Συμφωνία του 1997.

Εδώ θα πρέπει να σημειωθεί ότι δεν τιμά καμμία κυβέρνηση να συνάπτονται συμφωνίες και τελικά να μην ενεργοποιούνται ποτέ, όπως δηλαδή καταλαβαίνουμε ότι έγινε και στη Συμφωνία του 1997.

Περνάω στη δεύτερη σύμβαση, στη Συμφωνία Συνεργασίας Ελλάδας και Μπαγκλαντές στον χώρο του πολιτισμού και της εκπαίδευσης.

Πριν αναφερθώ, αγαπητοί συνάδελφοι, στις διατάξεις της συμφωνίας, να υπογραμμίσω ότι η γενικότερη κατάσταση που επικρατεί στο Μπαγκλαντές δεν μπορεί να μας αφήνει αδιάφορους. Άκουσα και τον Υπουργό, τον κ. Γιατρομανωλάκη, στην επιτροπή να αναγνωρίζει αυτά τα προβλήματα.

Καταδικάζεται απερίφραστα απ’ όλα τα κόμματα και τις παρατάξεις η παραβίαση των ανθρωπίνων δικαιωμάτων, η υπονόμευση της ελευθερίας του Τύπου και της ελευθερίας της έκφρασης και φυσικά η παρακώλυση των θρησκευτικών και πολιτιστικών ελευθεριών.

Να θυμίσω, άλλωστε, το ψήφισμα του Ευρωπαϊκού Κοινοβουλίου του 2018 σχετικά με την κατάσταση των ανθρωπίνων δικαιωμάτων στο Μπαγκλαντές. Ο σεβασμός στα ανθρώπινα δικαιώματα είναι αδιαπραγμάτευτος και είναι ένα ιδιαίτερο ζήτημα, που χρειάζεται συλλογική και άμεση απάντηση από τη διεθνή κοινότητα.

Όσον αφορά τώρα τον χώρο του πολιτισμού και τη σημερινή διεθνή σύμβαση, να σταθώ στα ακόλουθα. Με τη σύμβαση συνεργασίας οι δύο χώρες αναγνωρίζουν τη σημασία του πολιτισμού και την ενδυνάμωση των διμερών σχέσεών τους και καταγράφουν τη θέλησή τους για συνεργασία σε τομείς, όπως η λογοτεχνία, η μουσική, οι εικαστικές και παραστατικές τέχνες, αλλά και η εκπαίδευση και η έρευνα.

Προβλέπεται, λοιπόν, η ανταλλαγή βιβλίων, εκδόσεων, έργων τέχνης και μουσικών προγραμμάτων, καθώς και η διοργάνωση εκθέσεων και εκδηλώσεων, στις οποίες θα υπάρξουν ανταλλαγές εκπαιδευτικού προσωπικού, επιστημόνων και μελών του διδακτικού προσωπικού, ιδιαίτερα από τα ανώτατα εκπαιδευτικά ιδρύματα.

Ιδίως για τον χώρο της εκπαίδευσης, προβλέπεται η χορήγηση υποτροφιών αλλά και η μελέτη προϋποθέσεων για την αναγνώριση της ισοτιμίας πτυχίων και σχολικών πιστοποιητικών.

Τέλος, στο άρθρο 5 της συμφωνίας προβλέπεται η συνεργασία των μερών στο πλαίσιο της σύμβασης της UNESCO απέναντι στην παράνομη διακίνηση των πολιτιστικών αγαθών, ένα γεγονός, αγαπητοί συνάδελφοι, σημαντικό, καθώς όλοι γνωρίζουμε το τεράστιο πρόβλημα που προέρχεται από την λαθραία ανασκαφή στη χώρα μας και την παράνομη εμπορία στη διακίνηση ελληνικών αρχαιοτήτων τόσο στην Ελλάδα όσο και στο εξωτερικό.

Αγαπητοί συνάδελφοι, ο πολιτισμός είναι ένα εργαλείο υψηλής στρατηγικής και ήπιας ισχύος για την εμπέδωση των δημοκρατικών αξιών. Οι διεθνείς συμβάσεις της χώρας μας συμβάλλουν, με τον τρόπο αυτό, στην ανάπτυξη της πολιτιστικής κληρονομιάς, της δραστηριότητας αλλά και ιδιαίτερα στην προστασία της πολιτιστικής κληρονομιάς, όπως ανέφερα. Επίσης, ενισχύουν τη θέση της χώρας μας και συμβάλλουν στην ανάπτυξη των διεθνών συνεργασιών, των φιλικών σχέσεων με τους πολίτες και τις κοινωνίες άλλων χωρών.

Γι’ αυτό, το ΠΑΣΟΚ, το Κίνημα Αλλαγής, ψηφίζει θετικά και τις δύο συμβάσεις.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κωνσταντόπουλε.

Εκ μέρους του Κομμουνιστικού Κόμματος Ελλάδος τον λόγο θα πάρει ως ειδικός αγορητής ο Αντιπρόεδρος, ο κ. Γιώργος Λαμπρούλης.

Κύριε Πρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Επιτρέψτε μου, πριν περάσω στα των συμβάσεων, να απευθύνουμε έναν χαιρετισμό στους χιλιάδες εργαζόμενους και εργαζόμενες, στους νέους και τις νέες, που σε όλη τη χώρα, από άκρη σε άκρη, σε όλες τις πόλεις, όπως και εδώ στο Σύνταγμα, στην Αθήνα, αυτές τις ώρες βροντοφωνάζουν ενάντια στην εγκληματική πολιτική που θυσιάζει όλες τις λαϊκές ανάγκες στον βωμό του κέρδους, τον πραγματικό δηλαδή ένοχο, που μετράει τις ζωές του λαού ως κόστος και συγχρόνως απαιτούν να μην υπάρξει καμμία συγκάλυψη στο προδιαγεγραμμένο έγκλημα των Τεμπών. Διεκδικούν μέτρα προστασίας της ζωής, ασφαλείς υποδομές, την ικανοποίηση των σύγχρονων αναγκών, αλλά και ξεκαθαρίζουν πως δεν είναι διατεθειμένοι να επιτρέψουν να ξεχαστούν ή να συγκαλυφθούν οι αιτίες αυτής της τραγωδίας.

Τώρα, σε ό,τι αφορά τις δύο συμβάσεις, κύριε Πρόεδρε, η πρώτη με το Μπαγκλαντές αφορά στον πολιτισμό αλλά και σε κάποιες πλευρές της τριτοβάθμιας εκπαίδευσης. Έχει έναν γενικό χαρακτήρα. Αποτυπώνεται, δηλαδή, ένας γενικός χαρακτήρας στη σύμβαση αυτή, ενώ η κατεύθυνση υλοποίησης εξαρτάται από τα επιμέρους προγράμματα, τα οποία θα διαμορφωθούν σύμφωνα με τα όσα ορίζονται στο άρθρο 9, στο οποίο περιγράφεται με γενικόλογο τρόπο η υλοποίηση των δεσμεύσεων των άρθρων 1 έως 6. Συγχρόνως, η διάρκεια των προγραμμάτων όπως αναφέρεται, θα είναι τριετής και από εκεί και πέρα τίποτα περισσότερο.

Όμως, δεν μπορούμε να μη λάβουμε υπ΄ όψιν το γεγονός ότι στο Μπαγκλαντές σήμερα η εργατική τάξη βιώνει την άγρια εκμετάλλευση, που την πληρώνει με εκατόμβες θυμάτων, θυσία στον βωμό του κέρδους των εκμεταλλευτών και της αδιαφορίας της κυβέρνησης της χώρας.

Συγχρόνως, στην ίδια χώρα αποτελεί η εργατική τάξη, τα εργατικά χέρια, μια πηγή φτηνών εργατικών χεριών τόσο για το ελληνικό κεφάλαιο όσο και για το ευρωπαϊκό. Και απόδειξη γι’ αυτό αποτελεί η συμφωνία των δύο κυβερνήσεων, Μπαγκλαντές δηλαδή και Ελλάδας, το προηγούμενο καλοκαίρι, που αφορούσε τους εποχικούς εργάτες και ψηφίστηκε από την Κυβέρνηση, τη Νέα Δημοκρατία, το ΠΑΣΟΚ και τον ΣΥΡΙΖΑ και η οποία μάλιστα παρουσιάστηκε ως υπόδειγμα κανονικής μετανάστευσης, ενώ στην ουσία πρόκειται για σύγχρονο σκλαβοπάζαρο εργατών, νομιμοποιώντας κατ’ αυτόν τον τρόπο τις απαράδεκτες, απάνθρωπες και πολλές φορές σοκαριστικές συνθήκες εργασίας χιλιάδων μεταναστών εργατών γης στη χώρα μας.

Με βάση, λοιπόν, τις συνθήκες που επικρατούν στο Μπαγκλαντές, σε τι θα ωφελήσει μια σύμβαση τους δύο λαούς; Κατά τη γνώμη μας, σε τίποτα. Συνεπώς με βάση τα ανωτέρω, θα καταψηφίσουμε τη συγκεκριμένη συμφωνία με το Μπαγκλαντές.

Αναφορικά με τη δεύτερη συμφωνία-σύμβαση με τις Φιλιππίνες, αφορά σε ένα εκτελεστικό πρόγραμμα πολιτιστικής συνεργασίας στο πλαίσιο της συμφωνίας μορφωτικής συνεργασίας της Ελλάδας με τις Φιλιππίνες, που έχει υπογραφεί εδώ και είκοσι πέντε χρόνια. Όμως, το παρόν εκτελεστικό πρόγραμμα που έρχεται με τη σημερινή συμφωνία στέκεται κυρίως στις ανταλλαγές μέσω πολιτιστικών δράσεων, οι οποίες όμως ανάμεσα στα όσα αναφέρουν περί εκθέσεων ανταλλαγής, τεχνογνωσίας, πολιτιστικών δράσεων, δεν ξεχνούν να ασχοληθούν, αλλά το αντίθετο, υπογραμμίζουν αυτές οι κατευθύνσεις την ανάπτυξη και την προώθηση των λεγόμενων πολιτιστικών βιομηχανιών. Είναι μια δράση, λοιπόν, στην οποία βρίσκεται φυσικά όλο το ζουμί, όλη η ουσία αυτής της συμφωνίας.

Μην ξεχνάμε πως και για τις Φιλιππίνες ισχύουν τα ίδια που ειπώθηκαν για το Μπαγκλαντές, σε ό,τι αφορά δηλαδή την κατάσταση της εργατικής τάξης και του λαού των Φιλιππίνων. Είναι και αυτές μια πηγή απ’ όπου το ελληνικό κεφάλαιο μπορεί και αντλεί φθηνά εργατικά χέρια. Και φυσικά και στις δύο περιπτώσεις, Μπαγκλαντές και Φιλιππίνες, αξιοποιείται τελικά τι; Εν προκειμένω, ο πολιτισμός. Γιατί τελικά αυτό γίνεται, αξιοποιείται ο πολιτισμός ακόμα και ως μέσο προσέγγισης, με στόχο όμως την εκμετάλλευση των λαών και εν προκειμένω αυτών των δύο λαών.

Έτσι, λοιπόν, στη βάση όλων αυτών, κύριε Πρόεδρε, καταψηφίζουμε και τη δεύτερη συμφωνία με τις Φιλιππίνες.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Πρόεδρε.

Τον λόγο έχει από την Ελληνική Λύση η ειδική αγορήτρια, η κ. Σοφία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώντας με το εκτελεστικό πρόγραμμα πολιτιστικής συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022 - 2025 θεωρούμε ότι οι συμφωνίες αυτού του είδους, όπως αναφέραμε και κατά την διάρκεια της επιτροπής, συνήθως μένουν ανεφάρμοστες ή ισχύουν ουσιαστικά για πολύ λίγα χρόνια.

Το παρόν εκτελεστικό πρόγραμμα πολιτιστικής συνεργασίας για τα έτη 2022 - 2025, που υπογράφηκε στις Φιλιππίνες στις 5 Μαΐου του 2022, αποτελεί ουσιαστικά συνεπακόλουθο της υπογραφής της μορφωτική συμφωνίας μεταξύ των δύο χωρών του έτους 1997 που κυρώθηκε με το ν.2625/1998.

Όπως σημειώνεται ειδικά στην παράγραφο 1 υποπαράγραφος 7, η προβλεπόμενη στη συγκεκριμένη συμφωνία μεικτή επιτροπή των δύο χωρών είναι ουσιαστικά ανενεργή. Στην παράγραφο 1 αναφέρεται ότι οι συμμετέχοντες θα ενθαρρύνουν την άμεση συνεργασία μεταξύ σχετικών ενώσεων ή φορέων στους τομείς της μουσικής του χορού, του θεάτρου, της λαϊκής τέχνης, της φωτογραφίας κ.λπ., με σκοπό την υλοποίηση έργων από κοινού. Για τον σκοπό αυτό, οι συμμετέχοντες θα ανταλλάσσουν ειδικούς καλλιτέχνες από διάφορους τομείς. Δεν μας απαντήσατε, όμως, με ποια κριτήρια θα επιλέγονται όλα αυτά τα πρόσωπα και ποιες προϋποθέσεις θα πρέπει να καλύπτουν;

Λέτε στην παράγραφο 2 ότι η χώρα αποστολής θα καλύπτει τα έξοδα διεθνών ταξιδιών και τα έξοδα μεταφοράς των προσώπων και των αντικειμένων για τις ανταλλαγές που προβλέπονται στο παρόν πρόγραμμα. Όμως, ούτε και εδώ μας είπατε κατά πόσο θα επιβαρυνθεί ο κρατικός μας προϋπολογισμός. Αν δεν υπάρχει ένα μέτρο, τότε η αυθαιρεσία δεν αργεί να κάνει την εμφάνισή της. Πρόκειται για ευέλικτες και αόριστες διατάξεις και το γεγονός ότι οι όροι διοργάνωσης των εκθέσεων θα συμφωνούνται απευθείας μεταξύ των φορέων επιτείνει την αοριστία.

Αναφορικά με την κύρωση της συμφωνίας συνεργασίας στους τομείς του πολιτισμού και της εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές, είναι προδήλως θεωρητικό και αόριστο το άρθρο 1, στο οποίο και αναφέρεται ότι τα μέρη θα ενθαρρύνουν και θα προωθούν τη συνεργασία στους τομείς της λογοτεχνίας, μουσικής, εικαστικών και παραστατικών τεχνών, χειροτεχνιών και πολιτιστικών δραστηριοτήτων, εκπαίδευσης και έρευνας. Θεωρείτε, πράγματι, ότι όλα αυτά είναι υλοποιήσιμα με ένα κράτος όπως αυτό;

Αναφορικά με την εκπαίδευση στο Μπαγκλαντές, θα πρέπει να αναφέρουμε ότι σύμφωνα με τον διεθνή Τύπο τα περισσότερα παιδιά ξεκινούν το σχολείο σε ηλικία πέντε, έξι ετών και η φοίτηση τείνει να μειώνεται, καθώς τα παιδιά γίνονται πιο παραγωγικά, στο νοικοκυριό η γυναίκα και στην αγροτική οικονομία οι άρρενες. Περίπου το 75%-80% των παιδιών πηγαίνουν στο δημοτικό σχολείο. Σχετικά λίγες οικογένειες μπορούν να αντέξουν οικονομικά να στείλουν τα παιδιά τους στο γυμνάσιο και στο λύκειο, περίπου το 17%. Ακόμη λιγότερα παιδιά φοιτούν στο πανεπιστήμιο. Όσοι μπαίνουν στο πανεπιστήμιο συνήθως προέρχονται από σχετικά εύπορες οικογένειες, ενώ η φοίτηση στο σχολείο μειώνεται συνολικά καθώς αυξάνονται οι βαθμοί. Οι γυναίκες σταματούν να πηγαίνουν στο σχολείο νωρίτερα από τους άντρες. Έτσι, φαίνεται πως η χώρα μας δεν έχει ανάγκη να υπογράψει συμφωνίες ειδικά στον τομέα της εκπαίδευσης με κράτος, όπως το Μπαγκλαντές.

Στο άρθρο 7, όπως αναφέραμε και κατά τη συνεδρίαση της επιτροπής, προβλέπεται ότι τα μέρη θα μελετήσουν τις προϋποθέσεις που απαιτούνται για την ισοδυναμία των εκπαιδευτικών πτυχίων και σχολικών πιστοποιητικών. Η αναγνώριση ισοδυναμίας πτυχίων θα επιφέρει και άλλες συνέπειες: διορισμούς, διεκδίκηση θέσεων σε μεταπτυχιακά και διδακτορικά προγράμματα από πολίτες του Μπαγκλαντές, με ό,τι αυτό συνεπάγεται. Δεν φαίνεται να υπάρχουν σοβαρά κίνητρα για τη σύναψη τέτοιου είδους συμβάσεων. Δεν φαίνεται, επίσης, να εξυπηρετείται απ’ αυτή το εθνικό μας συμφέρον.

Μια ακόμη μεγάλη πληγή, την οποία με κάθε ευκαιρία οφείλουμε να επισημάνουμε, είναι ότι όσοι νέοι μας -περίπου εξακόσιες χιλιάδες- έφυγαν στο εξωτερικό στα χρόνια της κρίσης και των μνημονίων, για να βρουν δουλειά σε χώρες εκτός Ελλάδας, ζητούν κίνητρα και ευκαιρίες να επιστρέψουν πίσω στην πατρίδα μας. Εμείς στην Ελληνική Λύση πιστεύουμε ότι όλα τα κράτη έχουν πάρει σημαντικά στοιχεία από τον ελληνικό πολιτισμό και τον γνωρίζουν καλύτερα απ’ ό,τι πιστεύουμε. Γι’ αυτό, διαρκής στόχος πρέπει να είναι η Ελλάδα να μην αλλοιώσει τον δικό της πολιτισμό.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Ασημακοπούλου.

Ολοκληρώσαμε με τους εισηγητές και τους ειδικούς αγορητές. Υπάρχει κάποιος από τους Κοινοβουλευτικούς Εκπροσώπους που θέλει τον λόγο;

**ΡΑΛΛΙΑ ΧΡΗΣΤΙΔΟΥ:** Εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Αίθουσα της Ολομέλειας την κύρωση δύο διακρατικών συμφωνιών στους τομείς του πολιτισμού και της εκπαίδευσης, ενώ στη χώρα εξελίσσεται μία πολύ μεγάλη απεργία. Έξω από το κτήριο της Βουλής, στην πλατεία Συντάγματος, ένα τεράστιο πλήθος διαδηλώνει, ζητώντας αυτά που θα έπρεπε να θεωρούνται αυτονόητα. Πρώτον, ζητά ειλικρινείς απαντήσεις και όχι συγκάλυψη για το έγκλημα στα Τέμπη. Δεύτερον, ζητά ασφάλεια στα μέσα μετακίνησης και στους χώρους εργασίας. Τρίτον, ζητά να οριστεί επιτέλους ημερομηνία εκλογών.

Ο Πρωθυπουργός, κυρίες και κύριοι συνάδελφοι, οφείλει να ανακοινώσει ποια Κυριακή μέσα στον Μάιο θα στηθούν οι κάλπες. Αυτό το παιχνίδι της αοριστίας, της ασάφειας, πρέπει επιτέλους να τελειώσει.

Το να αναζητά η Κυβέρνηση το κατάλληλο χρονικό περιθώριο για να κάνει εκλογές, ώστε η οργισμένη νεολαία να δυσκολεύεται να ψηφίσει -όπως γράφεται στα διάφορα έντυπα και sites- είναι, το λιγότερο που μπορούμε να πούμε, ντροπιαστικό για την ίδια τη δημοκρατία. Ακόμα και η Τουρκία ξέρει πότε θα γίνουν εκλογές, αλλά η Ελλάδα δεν ξέρει. Αυτό είναι ντροπή. Ο κ. Μητσοτάκης έχει υποχρέωση να προβεί σε συγκεκριμένες ανακοινώσεις, για να πάψει, επιτέλους, αυτός o ευτελισμός των θεσμών.

Μεταξύ εκείνων που διαδηλώνουν έξω είναι και οι άνθρωποι του πολιτισμού. Δεν βγήκαν στους δρόμους μετά τα Τέμπη, αλλά πολύ πιο πριν. Και ξεσηκώθηκαν από τις δικές σας πολιτικές. Πολιτικές που τους άφησαν χωρίς εισόδημα τα χρόνια της πανδημίας, πολιτικές που τους άφησαν χωρίς πτυχίο, απόφοιτους λυκείου πιο πρόσφατα, πολιτικές που τους άφησαν χωρίς μεγάλα δημόσια μουσεία, πολιτικές που τους άφησαν έτσι όπως τους άφησαν, και αυτό είναι το τελευταίο σας κατόρθωμα.

Θα έχει πραγματικά ενδιαφέρον, εσείς οι φανατικοί αναγνώστες και θιασώτες των δημοσκοπήσεων να κάνατε μια δημοσκόπηση σε ανθρώπους των τεχνών. Θα επιβεβαιωνόταν ότι με μεγάλη διαφορά θεωρείστε η χειρότερη ηγεσία στο Υπουργείο Πολιτισμού μεταπολιτευτικά.

Τι απαντάτε σε αυτή τη διαπίστωση; Τι απαντάτε;

Διάβασα τι ειπώθηκε στην επιτροπή. Οι καλλιτέχνες, ουσιαστικά, είπατε ότι παρασύρονται, ότι δεν έχουν καταλάβει και ότι γι’ αυτό φταίει ο ΣΥΡΙΖΑ. Το ίδιο ακριβώς με άλλα λόγια είπε και ο κ. Πλεύρης χθες, ότι η Αντιπολίτευση -όχι τόσο η Αξιωματική, αλλά η Αντιπολίτευση- έχει πρόβλημα κατανόησης κειμένου. Το ίδιο λένε και οι μεγάλοι δημοσιογράφοι, πολλοί γνωστοί δημοσιογράφοι, που υποστηρίζουν ακόμα και σήμερα όποιο αφήγημα επιλέγει να υποστηρίξει η Κυβέρνηση της Νέας Δημοκρατίας.

Λέτε, δηλαδή, τον κόσμο και τους καλλιτέχνες γι' ακόμη μια φορά ανόητους. Τους λέτε ανόητους, τους λέτε αμόρφωτους και ξανακάνετε αντιπολίτευση στην αντιπολίτευση γιατί θέλετε να ξεχνάμε ότι επί τέσσερα χρόνια κυβερνάτε και ότι η παράταξή σας κυβερνούσε και πριν το 2015 και ότι εκείνη ήταν που οδήγησε τη χώρα στη χρεοκοπία.

Δυστυχώς για εσάς, οι πολίτες και ειδικότερα οι άνθρωποι του πολιτισμού δεν είναι ούτε αμόρφωτοι ούτε ανόητοι και θυμούνται όλα σας τα έργα και τις ημέρες σας. Θυμούνται το ότι μονίμως υπήρξατε μέρος του προβλήματος και ποτέ μέρος της απάντησης. Το ότι αντιμετωπίσατε τον πολιτισμό ως εμπόρευμα, ως πλέγμα δημοσίων σχέσεων και εξυπηρετήσεων προς «ημετέρους», ότι επί των δικών σας ημερών δεν υπήρξε κανένας σχεδιασμός, κανένας σοβαρός προγραμματισμός και προφανώς -το σημαντικότερο- κανένα όραμα και καμμία αποστολή για να υπηρετήσετε, εκτός από το να τοποθετηθεί μία πλακέτα με το όνομα της Υπουργού στην Ακρόπολη. Ως εκεί έφτανε ο ορίζοντας των φιλοδοξιών σας!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτό που δεν πρέπει να παραλείψω είναι ότι πρέπει να πούμε ότι στηρίζουμε το αίτημα-πρόταση της ΠΟΘΑ, της Πανελλήνιας Ομοσπονδίας Θεάματος Ακροάματος, έτσι όπως ενσωματώθηκε σε τροπολογία από το ΚΚΕ. Προφανώς, αφορά το γενικότερο πλαίσιο της καλλιτεχνικής εκπαίδευσης με εστίαση στη θεραπεία των συνεπειών που απορρέουν από το π.δ.85 στα επαγγελματικά δικαιώματα των καλλιτεχνών. Άλλωστε, έχουμε δεσμευτεί ότι η επόμενη κυβέρνηση, η προοδευτική διακυβέρνηση με κορμό τον ΣΥΡΙΖΑ-Προοδευτική Συμμαχία έχει δεσμευτεί για νέο νόμο που θα τροποποιήσει και θα λύσει συνολικά το ζήτημα.

Για τις συμβάσεις, σάς τα είπε ο εισηγητής μας στην επιτροπή. Παρά τις επιμέρους ενστάσεις μας, όπως για παράδειγμα στο ζήτημα της προστασίας των ανθρωπίνων δικαιωμάτων στο Μπαγκλαντές, με δεδομένη την ύπαρξη μεγάλης αριθμητικά κοινότητας και από τις Φιλιππίνες και από το Μπαγκλαντές στη χώρα μας, αυτές οι συμβάσεις, εάν υλοποιηθούν, είναι επωφελείς.

Όσο, όμως, αρνείστε να ρίξετε φως στη δυσώδη υπόθεση των υποκλοπών, επειδή θα βρεθεί υπόλογο το Μαξίμου, εμείς θα παραμένουμε στην άποψή μας για αποχή από τις ψηφοφορίες.

Βλέπετε, επίφαση δημοκρατίας εμείς δεν θα νομιμοποιήσουμε, ούτε θα δεχτούμε ως κανονικότητα το να παρακολουθεί ο Πρωθυπουργός τους πάντες, παραβιάζοντας κάθε έννοια δικαίου. Εσάς ως μέλη Υπουργικού Συμβουλίου, όπως φαίνεται, δεν σας ενοχλεί αυτή η σύσταση παρακράτους. Άρα, δικαιούμαστε να θεωρούμε πλέον ότι είστε συνένοχοι στη συγκάλυψη που επιχειρείτε. Μάταιη συγκάλυψη γιατί όχι αργά αλλά πολύ γρήγορα η αλήθεια θα φανερωθεί και δεν θα δικαιούστε να λέτε «δεν ήξερα», ότι δεν ξέρατε. Αλλά ο λαός γνωρίζει και γι' αυτό διαδηλώνει εκεί έξω και γι' αυτό τον φοβάστε και γι' αυτό τρέμετε τις εκλογές, γιατί θα έρθει η ώρα που θα αποδοθούν ευθύνες και για τις υποκλοπές και για τα Τέμπη και για τις νομιμοποιήσεις και για τη διασπάθιση δημοσίου χρήματος και για όλα τα χαριστικά σας ρουσφέτια.

Ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Δεν υπάρχει άλλος Κοινοβουλευτικός Εκπρόσωπος που να έχει ζητήσει τον λόγο.

Κύριε Υπουργέ, έχετε τον λόγο, για να κλείσουμε τη συζήτηση και να αρχίσει η ψηφοφορία.

**ΝΙΚΟΛΑOΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Πρώτα απ' όλα, θέλω να τοποθετηθώ επί των συμβάσεων, γιατί εξάλλου αυτό είναι και το, κυρίως, θέμα σήμερα.

Χαίρομαι ότι η πλειοψηφία των κομμάτων τάσσεται υπέρ αυτών των συμβάσεων. Συζητήσαμε τις συμβάσεις επί μακρόν και χθες στην επιτροπή. Θεωρώ ότι είναι συμβάσεις αμοιβαία επωφελείς και για την Ελλάδα αλλά και για τις άλλες χώρες οι οποίες συμβάλλονται, τις Φιλιππίνες και το Μπαγκλαντές. Θεωρούμε ότι υπάρχει πολιτιστικός πλούτος στις χώρες με τις οποίες συμβαλλόμεθα και προφανώς, υπάρχει προστιθέμενη αξία σε αυτές τις συμβάσεις.

Τα υπόλοιπα ζητήματα τα οποία ετέθησαν, νομίζω ότι απαντήθηκαν και από χθες στην Επιτροπή Μορφωτικών Υποθέσεων.

Επιτρέψτε μου, όμως, να τοποθετηθώ επί των όσων ανέφερε η κ. Χρηστίδου.

Πρώτα απ' όλα, ποτέ δεν έχω πει ότι παρασύρθηκαν οι καλλιτέχνες και σας παρακαλώ πολύ να μη βάζετε λόγια στο στόμα μου. Δεν σας τιμά.

Ας πούμε όμως...

**ΡΑΛΛΙΑ ΧΡΗΣΤΙΔΟΥ:** Η κ. Μενδώνη...

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Η κ. Μενδώνη το είπε.

**ΝΙΚΟΛΑOΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Είπατε ότι ακούσατε τι είπαμε χθες στην επιτροπή και είπατε ότι είπαμε ότι παρασύρθηκαν οι καλλιτέχνες.

Ουδέποτε έχω πει αυτό το πράγμα, κυρία Χρηστίδου. Σας παρακαλώ πάρα πολύ!

**ΡΑΛΛΙΑ ΧΡΗΣΤΙΔΟΥ:** Εκπροσωπείτε το Υπουργείο σας.

**ΝΙΚΟΛΑOΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Χθες στην επιτροπή ήμουν εγώ. Αναφερθήκατε στη χθεσινή μας συνεδρίαση στην Επιτροπή Μορφωτικών Υποθέσεων. Βρείτε το σημείο από τα Πρακτικά, όπου εγώ υπονόησα -όχι είπα, δήλωσα, αλλά υπονόησα έστω- κάτι τέτοιο.

Σας παρακαλώ!

Να πάμε λίγο παρακάτω;

**ΡΑΛΛΙΑ ΧΡΗΣΤΙΔΟΥ:** Εγώ σας παρακαλώ!

**ΝΙΚΟΛΑOΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Είπατε ότι αφήσαμε τους καλλιτέχνες χωρίς εισόδημα στην πανδημία. Να θυμίσω ότι εν μέσω πανδημίας, επειδή επί των ημερών του ΣΥΡΙΖΑ έκλεισαν οι καλλιτέχνες τα βιβλία τους, αναγκαστήκαμε να δημιουργήσουμε ένα μητρώο καλλιτεχνών, ένα μητρώο στο οποίο ο ΣΥΡΙΖΑ στην αρχή αποθάρρυνε τους καλλιτέχνες να εγγραφούν γιατί έλεγε ότι είναι «φακέλωμα» και τελικά, άλλαξε γνώμη μετά την πίεση και της ΠΟΘΑ -του Σωματείου- μέσα από το οποίο δώσαμε απευθείας στους καλλιτέχνες 105 εκατομμύρια ευρώ στήριξη στην πανδημία, συν τα υπόλοιπα 400 περίπου εκατομμύρια ευρώ, με τα οποία στηρίχθηκε ο κλάδος την περίοδο αυτή.

Είπατε, επίσης, ότι είναι αυτή η Κυβέρνηση και αυτό το Υπουργείο Πολιτισμού που δεν έχει σταθεί δίπλα στους καλλιτέχνες.

Ας φρεσκάρουμε λιγάκι τη μνήμη όλων και ειδικά στο θέμα της καλλιτεχνικής εκπαίδευσης, στο οποίο αναφερθήκατε. Ας ξεκινήσουμε με μια πάρα πολύ απλή ερώτηση: Τι έκανε ο ΣΥΡΙΖΑ για την καλλιτεχνική εκπαίδευση; Ένα πράγμα να μου ονοματίσετε, δεν θέλω παραπάνω. Ένα πράγμα!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** ...στον νόμο του 2017...(Δεν ακούστηκε)

**ΝΙΚΟΛΑOΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Θα πάω και στο 2017, κυρία Αναγνωστοπούλου. Θα πάω. Σας διέκοψα; Διέκοψα την κ. Χρηστίδου; Δείξτε μία σχετική εγκράτεια. Σας παρακαλώ!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μη διακόπτετε τον κύριο Υπουργό.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Καταθέτω, λοιπόν, τις επιστολές της παρούσας ηγεσίας του Υπουργείου Πολιτισμού, πολύ πριν από το προεδρικό διάταγμα και οτιδήποτε συμβεί το 2021, προς τις δημόσιες σχολές -κρατικές- καλλιτεχνικής εκπαίδευσης, όπου ζητάμε τις προτάσεις τους προς την ανωτατοποίηση των σπουδών στην καλλιτεχνική εκπαίδευση. Έχετε να επιδείξετε κάτι αντίστοιχο; Δεν νομίζω.

Δεύτερο ερώτημα: Ζήτησε ο Αρχηγός σας να συναντήσει τους καταληψίες στη κατάληψη Τσίλλερ, οι οποίοι αρνήθηκαν. Έβγαλαν μια ανακοίνωση και είπαν το εξής: «Έχετε κάποια πρόταση να μας κάνετε;». Εσείς είπατε: «Όχι, θέλουμε να κάνουμε κουβέντα». Και είπαν: «Ευχαριστούμε, κουβέντα δεν θέλουμε, θέλουμε μια τεκμηριωμένη πρόταση».

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κάναμε πρόταση…

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ναι, κάνατε με τους καλλιτέχνες. Θα πάμε κι εκεί.

Τρίτον, λέτε ότι στηρίζετε αυτή την πρόταση για τροπολογία, ούτως ώστε οι καλλιτέχνες να ονομάζονται «ΤΕ». Εάν είναι αυτό σημαντικό ως προς την πρόσληψη καλλιτεχνών στο δημόσιο, γιατί πρώτον δεν αντιδράσατε όταν ήσασταν κυβέρνηση, όταν έβγαιναν προσλήψεις «ΔΕ» ηθοποιών από διάφορους δήμους, θα κατατεθούν και αυτές. Δεν αντιδράσατε ούτε εσείς ούτε τα σωματεία. Γιατί η συλλογική σύμβαση εργασίας του Εθνικού Θεάτρου με το Σωματείο Ελλήνων Ηθοποιών δεν αναφέρει πουθενά «ΤΕ» ή «ΔΕ» ή οτιδήποτε; Διότι ξέρουν οι καλλιτέχνες ότι δεν πρέπει να εμποδίζουμε την καλλιτεχνική ελευθερία και τον τρόπο πρόσληψης των ανθρώπων. Άρα, γιατί;

Επίσης, πάμε να δούμε αυτή την πρόταση που βασίζεται σε μια διάταξη που έγινε επί ΣΥΡΙΖΑ. Η διάταξη 4325/2015 επί ΣΥΡΙΖΑ τι λέει ουσιαστικά; Έλυνε τα εκπαιδευτικά ζητήματα των μουσικών; Γιατί θυμίζω ότι αυτή η διάταξη πάνω στην οποία βασίζεται η πρόταση για την τροπολογία, αφορά στην πρόσληψη μουσικών σε ΟΤΑ, σε δήμους. Έλυνε τα εκπαιδευτικά ζητήματα των μουσικών; Όχι. Αδιαβάθμητοι έμειναν επί ΣΥΡΙΖΑ. Κάποια στιγμή κατέθεσε μια πρόταση ο τότε Υπουργός Παιδείας, ο κ. Γαβρόγλου. Μετά από τις σφοδρές αντιδράσεις των μουσικών εκπαιδευτηρίων, απέσυρε στις 18-4-2019 τις προτάσεις και δεν επανήλθε ποτέ ξανά στο θέμα αυτό. Έλυσε, λοιπόν, κάτι σε εκπαιδευτικό επίπεδο; Όχι. Μπορούν, λέγοντας οι μουσικοί των ΟΤΑ ότι είναι «ΤΕ», να πάνε να διεκδικήσουν μεταπτυχιακά, να κάνουν οτιδήποτε; Όχι. Μπορούν να πάνε με αυτό σε κατατακτήριες εξετάσεις σε πανεπιστημιακά τμήματα μουσικών σπουδών; Όχι. Γιατί; Διότι αυτό δεν σχετίζεται καθόλου με τα εκπαιδευτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Παρακαλώ, την ανοχή σας, κύριε Πρόεδρε, για να απαντήσω στα ερωτήματα.

Τώρα, με τη δική μας ομάδα εργασίας για τη μουσική λύνουμε αυτό το θέμα και διαμορφώνουμε για πρώτη φορά ένα εθνικό πλαίσιο για την ωδειακή εκπαίδευση. Τώρα γίνεται αυτό! Λυπάμαι που γίνεται τώρα. Είναι αργά. Λέγοντας αργά, εννοώ ότι έπρεπε να είχε γίνει πάρα πολλά χρόνια πριν και όχι το 2023, αλλά τουλάχιστον γίνεται τώρα.

Επίσης, η τροπολογία αυτή λέει στο σημείο 3, ότι καταργείται κάθε διάταξη που προβλέπει τη δυνατότητα καθορισμού ειδικού μισθολογίου για το καλλιτεχνικό προσωπικό. Ερώτημα: Είστε υπέρ του ενιαίου μισθολογίου για τους καλλιτέχνες; Θα ήθελα μια απάντηση. Άλλο ερώτημα: Εάν είσαστε τόσο υπέρ των συλλογικών συμβάσεων -θα το καταθέσω κι αυτό-, γιατί το 2018 κατήγγειλε η ΠΟΘΑ την κυβέρνηση ΣΥΡΙΖΑ, λέγοντας ότι στο Κρατικό Θέατρο Βορείου Ελλάδος δεν υπάρχει συλλογική σύμβαση εργασίας; Να θυμίσω ότι τώρα υπάρχει.

Άλλο ερώτημα. Κυρία Χρηστίδου, ενώ εσείς επαναφέρετε το θέμα, οι άνθρωποι που υπέβαλαν το σχέδιο της τροπολογίας δεν το λένε πια, δεν λένε για εξίσωση με απολυτήριο λυκείου, προς τιμήν τους, γιατί η κουβέντα έχει μετακινηθεί από εκεί. Αλλά εσείς, όμως, φέρνετε ξανά πίσω το θέμα. Γιατί τότε -να το φέρω και εγώ- το 2017 και το 2018 η ΠΟΘΑ διαδήλωνε μαζί με τους καλλιτέχνες έξω από το Υπουργείο Παιδείας -επί κ. Γαβρόγλου πάλι- και έλεγε ότι εξισώνονται τα πτυχία των δραματικών σχολών με απολυτήριο λυκείου; Το 2017 και το 2018 το έλεγε αυτό, τότε ξεκίνησε να το λέει. Γιατί, εάν όλα αυτά προέκυψαν από το προεδρικό διάταγμα;

Όγδοο ερώτημα: Είπατε, κυρία Αναγνωστοπούλου, για τη διάταξη Κονιόρδου. Είστε ευχαριστημένη με τη διάταξη Κονιόρδου; Σας αρέσει η διάταξη Κονιόρδου; Θεωρείτε ότι η διάταξη Κονιόρδου που λέει «άλλο είναι πριν το 2003 άλλο είναι μετά το 2003», είναι δίκαιη για τους καλλιτέχνες; Κάποια στιγμή -θα το καταθέσω και αυτό- η ΠΟΘΑ ήταν σύμφωνη με αυτό. Μάλιστα, όταν πρωτοεξελέγη η Νέα Δημοκρατία το 2019, έστειλε η ΠΟΘΑ μια επιστολή στην κ. Κεραμέως και στην κ. Μενδώνη, τις δύο Υπουργούς, δηλαδή, Παιδείας και Πολιτισμού και είπε: «Είμαστε εντάξει με αυτό, δεν πειράζει να έχουμε τους μεν και τους δε, δώστε μας λιγάκι μια παρατασούλα να βάλουμε μερικούς ακόμα που δεν πρόλαβαν να κάνουν αυτή την ιστορία και είμαστε εντάξει». Τώρα ξαφνικά, αυτό με το οποίο ήσασταν εντάξει εσείς, ήταν εντάξει η ΠΟΘΑ, ξαφνικά αποτελεί το μείζον θέμα, προεκλογικά. Θα ήθελα και μια απάντηση σε αυτό.

Επίσης, θεωρείτε ότι το θέμα των σπουδών στην καλλιτεχνική εκπαίδευση που είναι το μείζον -και ελπίζω ότι σε αυτό το επίπεδο συμφωνούμε όλοι- λύνεται με την τροπολογία αυτή που έκανε ο ΣΥΡΙΖΑ, η οποία ήταν ένα αεροβάπτισμα μουσικών σε «ΤΕ», γιατί ακριβώς τους είχε αδιαβάθμητους και μέσα γράφει ότι μπορείς να είσαι «ΤΕ» ακόμη και χωρίς απολυτήριο λυκείου; Γιατί αυτό λέει η διάταξη μέσα. Είναι αυτό σοβαρή, ουσιαστική απάντηση στα χρόνια ζητήματα της καλλιτεχνικής εκπαίδευσης; Θεωρώ πως όχι.

Θεωρώ ότι πρέπει να συνεργαστούμε όλοι. Σας το έχω ξαναπεί, κυρία Αναγνωστοπούλου, ότι έχουμε ομάδες εργασίας, θέλουμε τις προτάσεις σας. Εάν ετοιμάζετε σχέδιο νόμου για την καλλιτεχνική εκπαίδευση όταν γίνετε κυβέρνηση, όπως είπε η κ. Χρηστίδου, ελάτε και δώστε μας ουσιαστικές προτάσεις. Μην κάνετε απλώς εργαλειοποίηση του ζητήματος. Ελάτε να το δούμε. Είμαστε εξαιρετικά ανοιχτοί. Βλέπουμε όλα τα σωματεία, βλέπουμε όλους τους φορείς, βλέπουμε τους ακαδημαϊκούς, βλέπουμε τους συνδικαλιστές. Τους έχουμε δει στις ομάδες εργασίας όλους και θέλουμε να τους δούμε όλους, γιατί θέλουμε να λύσουμε το θέμα. Δεν υπάρχει καμμία κρυφή ατζέντα από πίσω. Επομένως, θέλουμε και αυτή τη βοήθεια από εσάς.

Με αυτά, λοιπόν, τα εννέα ερωτήματα τοποθετούμαι επάνω σ’ αυτά τα οποία ανέφερε η κ. Χρηστίδου. Η πρόθεσή μας για διάλογο παραμένει και, προφανώς, όλα τα στοιχεία τα οποία ανέφερα, θα τα καταθέσω αυτή τη στιγμή στα Πρακτικά.

Σας ευχαριστώ.

(Στο σημείο αυτό ο Υφυπουργός Πολιτισμού και Αθλητισμού, κ. Νικόλαος Γιατρομανωλάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, μια κουβέντα…

**ΠΡΟΕΔΡΕΥΩΝ (Χαράλαμπος Αθανασίου):** Όχι, δεν υπάρχει προσωπικό.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μας ρώτησε κάτι.

**ΠΡΟΕΔΡΕΥΩΝ (Χαράλαμπος Αθανασίου):** Δεν γίνεται τώρα αυτό. Έχουμε έναν Κανονισμό. Να μην τον λασκάρουμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μα, κύριε Πρόεδρε, με ρώτησε. Να απαντήσω σε κάτι.

**ΠΡΟΕΔΡΕΥΩΝ (Χαράλαμπος Αθανασίου):** Κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού: 1. «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025» και 2. «Κύρωση της Συμφωνίας Συνεργασίας στους τομείς του Πολιτισμού και της Εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές» και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025»

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025 |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 112α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και έξι συνοδοί εκπαιδευτικοί από το 5ο Δημοτικό Σχολείο Κω, από το Δημοτικό Σχολείο Βαριάς Λέσβου και το Δημοτικό Σχολείο Ξινού Νερού Φλώρινας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παιδιά, ήσασταν λίγο άτυχοι, γιατί είχαμε νομοθετική εργασία σήμερα. Έχει γίνει η συζήτηση στα νομοσχέδια και τώρα είμαστε στο τέλος της ψηφοφορίας. Θα δείτε όμως τους άλλους χώρους της Βουλής, για να πάρετε μια εικόνα για τον ναό της δημοκρατίας, που είναι το Κοινοβούλιό μας.

Να μην απορείτε, γιατί δεν είναι όλοι οι Βουλευτές εδώ. Όταν δεν υπάρχει ονομαστική ψηφοφορία, δηλαδή, δεν έχουν θέσει αίτημα τα κόμματα να γίνει ονομαστική ψηφοφορία με όλους τους Βουλευτές εδώ, ψηφίζουν μόνο οι εισηγητές των κομμάτων οι οποίοι, σύμφωνα με την αρχή της δεδηλωμένης, εκφράζουν τα κόμματά τους και η πλειοψηφία προκύπτει σύμφωνα με τις δυνάμεις των κομμάτων.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Συμφωνίας Συνεργασίας στους τομείς του Πολιτισμού και της Εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Συμφωνίας Συνεργασίας στους τομείς του πολιτισμού και της εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση της Συμφωνίας Συνεργασίας στους τομείς του Πολιτισμού και της Εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 118α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 13.57΄ λύεται η συνεδρίαση για αύριο, ημέρα Παρασκευή 17 Μαρτίου 2023 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**